சிங்கப்பூர்-மலேசியா கடல்வழி பயணத் திட்டம் குறித்து ஜனவரியில் பேச்சுவார்த்தை நடத்தப்படலாம்: ஜோகூர் முதல்வர்

சிங்கப்பூருக்கும் மலேசியாவுக்கும் இடையே தடுப்பூசி போட்டுக்கொண்டோருக்கான கடல்வழி பயணத்தடத் திட்டத்தைச் செயல்படுத்துவது குறித்து வரும் ஜனவரியில் கலந்தாலோசிக்கப்படலாம் என்று ஜோகூர் முதல்வர் ஹஸ்னி முகம்மது தெரிவித்துள்ளார்.

மலேசியப் பிரதமர் இஸ்மாயில் சப்ரி யாக்கோப், அண்மையில் சிங்கப்பூர் பிரதமர் லீ சியன் லூங்கை சந்தித்தபோது, கடல்வழி பயணத் திட்டத்துக்கான யோசனையை முன்வைத்து இருந்ததாக திரு ஹஸ்னி கூறினார்.

அத்திட்டத்தைப் பரிசீலிக்கலாம் என்று பிரதமர் லீ அப்போது பிரதமர் இஸ்மாயிலிடம் கூறியிருந்தார்.

இரு நாடுகளும் அத்திட்டத்திற்கு இணக்கம் தெரிவித்தால், அது குறித்து உடனடியாக கலந்தாலோசிக்க கூட்டு பணிக்குழு ஒன்று அமைக்கப்படலாம் என்று திரு ஹஸ்னி சொன்னார்.

“இந்தச் சிறப்புப் பயணத் திட்டம், உள்ளூர் சுற்றுப்பயணத்துறையை நிச்சயமாக மேம்படுத்தும்,” என்று திங்கட்கிழமை (டிசம்பர் 6) நடைபெற்ற செய்தியாளர் கூட்டம் ஒன்றில் அவர் தெரிவித்தார்.

ஜோகூரின் டெசாரு கோஸ்ட் படகு முனையத்துக்கும் சிங்கப்பூரின் தானா மேரா படகு முனையத்துக்கும் இடையே கடல்வழி பயணத்தடம் அமைக்கப்படலாம் என்று அவர் கூறினார்.

நவம்பர் 29ஆம் தேதி சிங்கப்பூருக்கும் மலேசியாவுக்கும் இடையே தடுப்பூசி போட்டுக்கொண்டோருக்கான தரைவழி, வான்வழி பயணத்தடத் திட்டத்தைத் தொடங்கி வைக்க, மலேசியப் பிரதமர் இஸ்மாயில் சிங்கப்பூருக்கு வந்திருந்தார்.


‘விடிஎல்’ மூலம் மலேசியா செல்லும் பயணிகளுக்கு ஆறு நாள் கொவிட்-19 பரிசோதனை

மலேசியாவுக்குச் செல்லும் அனைத்துலக பயணிகளுக்கும் உள்ளூர் பயணிகளுக்கும் கொவிட்-19 நிபந்தனைகளை மூன்று பயணத் திட்டங்களின்கீழ் அந்நாடு திருத்தி அமைத்து இருக்கிறது.

தடுப்பூசி போட்டுக்கொண்டோருக்கான விமான, தரைவழிப் பயணத் திட்டம் (விடிஎல்), லங்காவி அனைத்துலக பயணத் திட்டம், குறுகிய வர்த்தகப் பயணிகளுக்கான ஓரிடச் சேவை நிலையம் ஆகிய பயணத் திட்டங்களின்கீழ் மலேசியா வருவோர், ஆறு நாள்கள் கொவிட்-19 பரிசோதனைக்கு உட்பட வேண்டும்.

சிங்கப்பூரில் இருந்து செல்லும் பயணிகளுக்கும் இந்த நிபந்தனை பொருந்தும்.

இந்த நிபந்தனைகள் டிசம்பர் 9ஆம் தேதி (நாளை) முதல் நடப்புக்கு வரும் என்று மலேசிய சுகாதார அமைச்சர் கைரி ஜமாலுதின் தெரிவித்தார்.

மலேசியாவில் தரையிறங்கியதற்கு பிறகு இரண்டாவது, நான்காவது, ஆறாவது நாளில் ஆர்ஏடி சுயபரிசோதனைக்கு அவர்கள் உட்பட வேண்டும்.

மூன்றாவது மற்றும் ஐந்தாவது நாளில் நிபுணத்துவ ஆர்டிகே-ஏஜி பரிசோதனையை அவர்கள் செய்துகொள்ள வேண்டும்.

லங்காவி பயணத் திட்டத்தின்கீழ் வருவோர் அந்தத் தீவை விட்டு புறப்படுவதற்கு குறைந்தபட்சம் 48 மணி நேரம் முன்னதாக பிசிஆர் பரிசோதனைக்கு உட்பட வேண்டும்.

பரிசோதனை முடிவுகள் அனைத்தும் MySejahtera செயலி வழியாக தெரிவிக்கப்பட வேண்டும்.

பயணிகள் அனைவரும் முற்றிலும் தடுப்பூசி போட்டுக்கொண்டு இருக்கவேண்டும். புறப்பாட்டிற்குமுன் 48 மணி நேரத்திற்குள் அவர்கள் ஆர்டி-பிசிஆர் பரிசோதனையைச் செய்துகொள்ள வேண்டும் என்று அமைச்சர் கூறியதாக பெர்னாமா செய்தி நிறுவனம் தெரிவித்தது.

பிரிட்டன், அமெரிக்கா, ஆஸ்திரேலியா, பிரான்ஸ், நார்வே ஆகிய ஐந்து நாடுகளில் இருந்து வரும் பயணிகள் மலேசியாவுக்குப் புறப்படுவதற்கு 48 மணி நேரம் முன்னதாக ஆர்டி-பிசிஆர் பரிசோதனைக்கு உட்பட்டு இருக்கவேண்டும் என்றும் அமைச்சர் கைரி தெரிவித்தார்.

அவர்கள் கட்டாய தனிமை காலத்தின்போது எப்போதுமே மின்னிலக்கத் தடமறியும் சாதனத்தைப் பயன்படுத்த வேண்டும்.

தற்காலிகப் பயணத் தடை விதிக்கப்பட்டு இருக்கும் எட்டு நாடுகளில் இருந்து வரும் மலேசிய குடிமக்கள், நீண்டகால அனுமதிதாரர்கள் உள்ளிட்ட சுற்றுப்பயணிகள் அனைவரும் குறிப்பிட்ட இடங்களில் 14 நாள்கள் கட்டாயமாக தனிமையில் தங்கி இருக்கும்போது மின்னிலக்க தடமறியும் சாதனத்தைப் பயன்படுத்த வேண்டும்.


தடுப்பூசி போட்டுக்கொண்ட சிங்கப்பூரர்கள் கடற்பாலம் வழியாக மலேசியா செல்லலாம்

கொவிட்-19 தடுப்பூசி போட்டுக்கொண்ட சிங்கப்பூரர்கள் இம்மாதம் 20ஆம் தேதி திங்கட்கிழமையில் இருந்து கடற்பாலம் வழியாக மலேசியா செல்ல முடியும்.

 இருநாடுகளுக்கும் இடையிலான தனிமைப்படுத்திக்கொள்ளத் தேவையில்லாத தரைவழிப் பயணத்தட திட்ட (விடிஎல்) விரிவாக்கம் இதற்கு வகைசெய்கிறது.

 அதுபோல, தடுப்பூசி போட்டுக்கொண்ட மலேசியர்களும் தனிமைப்படுத்திக்கொள்ளத் தேவையின்றி கடற்பாலம் வழியாக சிங்கப்பூருக்கு வரலாம்.

 இப்போதைக்கு, அந்தந்த நாடுகளின் குடிமக்கள், நிரந்தரவாசிகள், நீண்டகால அனுமதி அட்டைதாரர்களே தரைவழி ‘விடிஎல்’ மூலமாகப் பயணம் செய்கின்றனர்.

 அதேவேளையில், இவ்விரு நாடுகளிலும் இப்போதுள்ள பரிசோதனை நடைமுறைகளில் எந்த மாற்றமும் இராது என்று வர்த்தக, தொழில் அமைச்சு தெரிவித்துள்ளது.

 “சிங்கப்பூருக்குள் நுழையும் பயணிகள் அனைவரும் நடப்பிலுள்ள பரிசோதனை நடைமுறைகளையும் பாதுகாப்பு நிர்வாக நடைமுறைகளையும் கடைப்பிடிக்க வேண்டும்,” என்று அமைச்சு அறிவுறுத்தியுள்ளது.

 எடுத்துக்காட்டாக, வெளிநாடுகளில் இருந்து சிங்கப்பூர் வரும் அனைவரும், இங்கு வந்திறங்கிய பிறகு ஏழு நாள்களுக்கு தாங்களாகவே ஆன்டிஜன் விரைவுப் பரிசோதனை (ஏஆர்டி) செய்துகொள்ள வேண்டும். மூன்றாம், ஏழாம் நாள்களில் மட்டும் விரைவுப் பரிசோதனை மையத்திற்குச் சென்று அவர்கள் அப்பரிசோதனையை மேற்கொள்ள வேண்டும்.

 அதேபோல, மலேசியா செல்லும் பயணிகளும் ஆறு நாள்களுக்கு நாள்தோறும் கொவிட்-19 பரிசோதனை செய்துகொள்ள வேண்டும்.

 சிங்கப்பூர்-மலேசியா இடையிலான ‘விடிஎல்’ திட்டம் வான்வழியாகவும் தரைவழியாகவும் சென்ற மாதம் 29ஆம் தேதி தொடங்கியது.


சிங்கப்பூர்-மலேசியா தரைவழி பயணம்: கூடுதலாக 50% பேருந்துப் பயணச்சீட்டுகள்

சிங்கப்பூரில் இருந்து ஜோகூர் பாருவுக்குச் செல்வது அடுத்த வாரத்தில் இருந்து மேலும் எளிமையாகும்.

தடுப்பூசி போட்டுக்கொண்டோருக்கான பயணத்தடத் திட்டத்தின்கீழ் (விடிஎல்) பேருந்துச் சேவை வழங்கும் இரு நிறுவனங்களும் விற்பனைக்கு விடும் பயணச்சீட்டுகளின் எண்ணிக்கையை 50 விழுக்காடு அதிகரிக்க முடியும் எனத் தெரிவித்துள்ளன.

சிங்கப்பூர்-மலேசியா தரைவழி ‘விடிஎல்’ திட்டம் டிசம்பர் 20ஆம் தேதி முதல் விரிவுபடுத்தப்படுகிறது.

தடுப்பூசி போட்டுக்கொண்ட சிங்கப்பூரர்கள் அடுத்த வாரத்தில் இருந்து கடற்பாலம் வழியாக மலேசியாவுக்குச் செல்லலாம் என்று சிங்கப்பூரின் வர்த்தக, தொழில் அமைச்சு செவ்வாய்க்கிழமை (டிசம்பர் 14) அறிவித்து இருந்தது. அதேபோல, இத்திட்டத்தின்கீழ் மலேசியர்களும் சிங்கப்பூருக்கு வரலாம்.

தற்போது, தாங்கள் செல்லவிருக்கும் நாட்டின் குடிமக்களாகவோ நிரந்தரவாசிகளாகவோ நீண்டகால அனுமதி அட்டை வைத்திருப்பவர்களாகவோ இருப்பவர்கள் மட்டுமே தரைவழி ‘விடிஎல்’ திட்டம் வழியாக அங்கு செல்லலாம்.

ஜோகூர் பாருவில் உள்ள லார்கின் சென்ட்ரலுக்கும் சிங்கப்பூரின் குவீன் ஸ்திரீட்டிற்கும் இடையே ஒவ்வொரு திசையிலும் கூடுதலாக 10 பேருந்துகளை தான் இயக்கப்போவதாக பேருந்துச் சேவை வழங்கும் இரு நிறுவனங்களில் ஒன்றான காஸ்வே லிங்க் செவ்வாய்க்கிழமை தெரிவித்தது.

டிசம்பர் 20ஆம் தேதியில் இருந்து இது நடப்புக்கு வருகிறது. தற்போது, அன்றாடம் ஒவ்வொரு திசையிலும் 16 பேருந்துகளை காஸ்வே லிங்க் இயக்குகிறது.

புதன்கிழமை (டிசம்பர் 15) காலை 8 மணியில் இருந்து காஸ்வே லிங்கின் இணையப் பக்கத்தில் பயணச்சீட்டுகளை வாங்கலாம்.

சிங்கப்பூரைச் சேர்ந்த டிரான்ஸ்டார், பேருந்துச் சேவை வழங்கும் மற்றொரு நிறுவனமாகும். டிசம்பர் 20ஆம் தேதியில் இருந்து கூடுதல் பேருந்துகளை தான் இயக்கப்போவதாக புதன்கிழமை அது தெரிவித்தது.

உட்லண்ட்சுக்கும் லார்கின் சென்ட்ரலுக்கும் இடையே ஒவ்வொரு திசையிலும் தற்போது 16 பேருந்துகளை டிரான்ஸ்டார் இயக்கி வருகிறது. அடுத்த வாரத்தில் இருந்து, ஒவ்வொரு திசையிலும் கூடுதலாக எட்டுப் பேருந்துகளை அது இயக்கும்.
 பயணச்சீட்டுகளுக்கான விற்பனை வெள்ளிக்கிழமை (டிசம்பர் 17) தொடங்கும்.


மருத்துவமனையில் மகாதீர் முகமது

மலேசியாவின் முன்னைய பிரதமர் மகாதீர் முகமது, அந்நாட்டின் தேசிய இதய சிகிச்சை நிலையத்தில் அனுமதிக்கப் பட்டுள்ளார்.

அவர் வியாழக்கிழமை (டிசம்பர் 16) மாலை நிலையத்தில் அனுமதிக்கப்பட்டதாகவும் அவருக்கு மருத்துவப் பரிசோதனைகள் நடத்தப்பட்டு வருவதாகவும் நிலையம் கூறியது.

அடுத்த சில நாள்களில் அந்தப் பரிசோதனைகள் முடிவுறும் என்றும் அது வெள்ளிக்கிழமை (டிசம்பர் 17) அன்று குறிப்பிட்டது.

அதுவரை அவர் நிலையத்தில் தங்கியிருப்பார் என்றும் விருந்தினர்கள் யாருக்கும் அனுமதி இல்லை என்றும் கூறப்பட்டது.

டாக்டர் மகாதீருக்கு மூன்று முறை மாரடைப்பு ஏற்பட்டு அறுவை சிகிச்சை மேற்கொண்டுள்ளார்.

மலேசியாவில் 24 ஆண்டுகளாக பிரதமர் பதவியை வகித்த அவருக்கு 96 வயது ஆகிறது.

டாக்டர் மகாதீர் பக்கத்தான் ஹரப்பான் கூட்டணிக்குத் தலைமை ஏற்று, கடைசியாக 2018 முதல் 2020 வரை மலேசியப் பிரதமராகப் பொறுப்பேற்றார்.


மலேசியா இன்னும் பாதுகாப்பாக இல்லை: பிரதமர் இஸ்மாயில் எச்சரிக்கை

மலேசியாவில் புதிய கொவிட்-19 பாதிப்புகள் குறைந்து வந்தாலும், கிருமிப் பரவலுக்கு எதிரான விழிப்புநிலையைக் கடைப்பிடிப்பதில் மெத்தனம் வேண்டாம் என்று நாட்டு மக்களுக்கு மலேசியப் பிரதமர் இஸ்மாயில் சப்ரி யாக்கோப் நினைவுபடுத்தியுள்ளார்.

மலேசியாவில் மேலும் 11 பேரிடம் ஓமிக்ரான் தொற்று கண்டறியப்பட்டுள்ளதைத் தொடர்ந்து, பிரதமர் இஸ்மாயில் அதுகுறித்து சனிக்கிழமை (டிசம்பர் 18) எச்சரிக்கை விடுத்துள்ளார்.

மலேசியாவில் இதுவரை மொத்தம் 13 பேருக்கு ஓமிக்ரான் தொற்று உறுதி செய்யப்பட்டுள்ளது. அவர்கள் அனைவரும் வெளிநாடுகளில் இருந்து மலேசியா வந்தவர்கள்.

மலேசியாவில் சனிக்கிழமை புதிதாக 4,083 பேருக்கு கொவிட்-19 தொற்று உறுதி செய்யப்பட்டது. கடந்த ஆகஸ்ட் மாதம் அன்றாடம் 20,000க்கும் மேற்பட்டோருக்குத் தொற்று பதிவாகி இருந்தது. அந்த நிலவரத்துடன் ஒப்புநோக்க, தற்போது மலேசியாவில் கொவிட்-19 நிலவரம் மேம்பட்டு வருகிறது.

அன்றாட கொவிட்-19 பாதிப்பு குறைந்து வந்தாலும், கொவிட்-19 தொற்று அபாயத்தில் இருந்து மலேசியா இன்னும் விடுபடவில்லை என்பதை அனைவரும் நினைவில் கொள்ள வேண்டும் என்று பிரதமர் இஸ்மாயில் கூறியதாக பெர்னாமா செய்தி நிறுவனம் குறிப்பிட்டது.

“வர்த்தக நடவடிக்கைகள் செயல்படத் தொடங்கியபின், அவற்றை மறுபடியும் மூட மாட்டோம் என்று மக்களுக்கு நான் உறுதியளித்து இருந்தேன். மீண்டும் கட்டுப்பாடுகள் அறிமுகப்படுத்தப்படாமல் இருப்பதை உறுதிசெய்ய, பாதுகாப்பு நடைமுறைகளுக்கு உட்பட்டு நாம் நடக்க வேண்டும்,” என்றார் பிரதமர் இஸ்மாயில்.


மலேசியா வெள்ளம்: 21,000 பேர் வீடுகளை விட்டு வெளியேற்றம்

மலேசியாவில் சனிக்கிழமை ((டிசம்பர் 18) ஏற்பட்ட வெள்ளத்தை அடுத்து, 21,000க்கும் மேற்பட்ட மக்கள் தங்கள் வீடுகளை விட்டு காப்பிடங்களுக்கு வெளியேற்றப் பட்டுள்ளனர்.

ஞாயிற்றுக்கிழமை (டிசம்பர் 19) நண்பகல் நிலவரப்படி மலேசியாவின் ஏழு மாநிலங்களை வெள்ளம் பாதித்துள்ளது.

ஆகக் கடைசியாக பேராக் மாநிலத்தில் வெள்ளம் ஏற்பட்டது.

கிளாந்தான், தெரங்கானு, பாஹாங், சிலாங்கூர், நெகிரி செம்பிலான், மலாக்கா ஆகிய இடங்களில் வெள்ளம் மோசம் அடைந்துள்ளதாக பெர்னாமா செய்தி நிறுவனம் தெரிவித்தது.

மலேசியாவில் கடந்த 70 ஆண்டுகளில் ஏற்பட்டுள்ள ஆக மோசமான வெள்ளம் இதுவாகும்.

மலேசிய பிரதமர் இஸ்மாயில் சாப்ரி யாக்கோப், வீடுகளையும் உள்கட்டமைப்பையும் மறுசீரமைப்பதற்காக அரசாங்கம் முதல் கட்டமாக 100 மில்லியன் ரிங்கிட்டை ஒதுக்கும் என்று கூறினார்.

மேலும், பாதிக்கப்பட்ட குடும்பங்கள் ஒவ்வொன்றுக்கும் உதவித்தொகையாக 1,000 ரிங்கிட் வழங்கப்படவுள்ளது.

பாதிக்கப்பட்டவர்களைத் தற்காலிக முகாம்களுக்கு அழைத்துச் செல்லும் பணிகளில் காவல்துறை, இராணுவம், தீயணைப்புத் துறை ஆகியவற்றைச் சேர்ந்த சுமார் 66,000 பேர் ஈடுபட்டுள்ளனர்.

சிலாங்கூரில் மட்டும் 100க்கும் அதிகமான தற்காலிக முகாம்களில் சுமார் 15,000 பேர் தங்க வைக்கப்பட்டுள்ளனர்.

அங்கு பருவமழையில் வெள்ளம் ஏற்படுவது அரிது.

அதனால் அங்கு திடீரென்று வெள்ளம் வரும் என்று யாரும் எதிர்பார்க்கவில்லை என்று திரு இஸ்மாயில் கூறினார்.

இன்றும் பல இடங்களில் கனமழை பெய்யும் என்று மலேசிய வானிலை ஆய்வுத்துறை எச்சரித்துள்ளது.

இவ்வேளையில் வெள்ளத்தால் பாதிக்கப்பட்டு வேலைக்குச் செல்ல முடியாதிருக்கும் அரசாங்க ஊழியர்களுக்கு அவசர விடுப்பு அளிக்க திரு இஸ்மாயில் இணங்கியுள்ளார்.


குழந்தை கடத்தல் கும்பலைப் பிடித்த காவல்துறை; 4 குழந்தைகள் மீட்பு

மலேசிய போலிசார் குழந்தைகளைக் கடத்தும் கும்பல் ஒன்றை முறியடித்து நான்கு குழந்தைகளைக் காப்பாற்றி உள்ளனர்.

மலாக்காவில் அதன் தொடர்பில் 16 பேர் கைது செய்யப்பட்டனர்.

அவர்களிடமிருந்து, ஏழு மாதத்துக்கும் இரண்டு வயதுக்கும் இடைப்பட்ட இரண்டு ஆண் குழந்தைகளும் ஒரு பெண் குழந்தையும் மீட்கப்பட்டனர்.

ஐந்து வயது சிறுமி ஒருவரும் மீட்கப்பட்டார்.

கைதான குழந்தைக் கடத்தல்காரர்கள் 25 வயதுக்கும் 58 வயதுக்கும் இடைப்பட்டவர்கள் என்று மலாக்காவின் காவல்துறைத் தலைவர் அப்துல் மஜீத் அலி திங்கட்கிழமை (டிசம்பர் 20) அன்று கூறினார்.

காவல்துறையினர் மேற்கொண்ட சோதனை நடவடிக்கைகளில் அவர்கள் கைது செய்யப்பட்டனர்.

33 வயது மாது ஒருவர் கும்பலுக்குத் தலைவியாக இருந்தார் என்று திரு அப்துல் மஜீத் தெரிவித்தார்.

'நானா கும்பல்' என்று, மாதின் பெயரில் கும்பல் செயல்பட்டது.

திருமணம் ஆகாமல் கருவுற்ற பெண்களை சமூக ஊடகங்களில் அடையாளம் கண்டு அவர்களுக்கு பிரசவம் பார்க்கும் சேவைகளையும் பணத்தையும் வழங்கி அந்க் கும்பல் வலைவிரித்தது.

பிரசவம் பார்த்த 27 வயது பெண்ணைத் தேடிவருவதாகவும் ஒவ்வொரு குழந்தைக்கும் பிரசவம் பார்க்க அந்தப் பெண் 1000 ரிங்கிட் (S$322) பணத்தை வாங்கியதாகவும் திரு அப்துல் மஜீத் கூறினார்.

அந்தக் குழந்தைகளைத் தலா 12,000 ரிங்கிட்டுக்கு (S$3,869), பிள்ளை இல்லாத தம்பதிகளிடம் கும்பல் விற்றது.

கும்பலின் மூலம் குழந்தையைத் தத்தெடுத்த ஒரு கணவன்-மனைவிக்கு தத்துக்கான ஆவணங்கள் ஏதும் கிடைக்காததை அடுத்து, அவர்கள் காவல்துறையினரிடம் புகார் அளித்தனர்.

அதன்வழியாக கும்பல் பற்றி காவல்துறையினருக்குத் தெரிய வந்தது.

இதுவரை அந்தக் கடத்தல் கும்பல் மூன்று குழந்தைகளை விற்றுள்ளது.


விரிவாக்கம் கண்ட ‘விடிஎல்’ திட்டம்: ஜோகூர் செல்லும் சிங்கப்பூரர்கள்

சிங்கப்பூருக்கும் மலேசியாவுக்கும் இடையே விரிவாக்கம் கண்டுள்ள தடுப்பூசி போட்டுக்கொண்டோருக்கான தரைவழிப் பயணத் திட்டம் (விடிஎல்) திங்கட்கிழமை (டிசம்பர் 20) நடப்புக்கு வந்தது.

முதல் நாளான இன்று சிங்கப்பூரர்கள் பலர் உற்சாகத்துடன் எல்லையைக் கடந்து மலேசியாவுக்குச் சென்றனர்.

அவர்களில் திருமதி பியாங் லீ சானும் ஒருவர். ஜோகூரில் உள்ள குடும்பத்தினரைப் பார்ப்பதற்காக இணையத்தில் எட்டு மணி நேரம் காத்திருந்தது பேருந்து பயணச்சீட்டை அவர் வாங்கி இருந்தார்.

இல்லத்தரசியான திருமதி பியாங், 40, அவரது கணவர் பாங் யீ ஹாவ், 42, ஆகிய இருவரும் மலாக்காவில் உள்ள குடும்பத்தினரை ஆச்சரியப்படுத்துவதற்காக இன்று புறப்பட்டுச் சென்றனர். கொவிட்-19 கிருமி பரவத் தொடங்கிய பிறகு முதல் முறையாக அவர்கள் தங்களுடைய குடும்பத்தினரைச் சந்திக்கின்றனர்.

“என்னுடைய குழந்தைகள் துள்ளிக் குதித்துக் கொண்டாடுகின்றனர். பேருந்துச் சீட்டு கிைடத்ததா என்று கேட்டுக்கொண்டே இருந்தனர்,” என்று ஸ்ட்ரெய்ட்ஸ் டைம்சுக்கு அளித்த பேட்டியில் சிங்கப்பூரரான திருமதி பியாங் தெரிவித்திருந்தார். அவரது கணவர் மலேசியர்.

விரிவுபடுத்தப்பட்டுள்ள தரைவழி ‘விடிஎல்’ திட்டத்தின்கீழ், தடுப்பூசி போட்டுக்கொண்ட சிங்கப்பூரர்கள் கடற்பாலம் வழியாக மலேசியாவுக்குச் செல்லலாம். அங்கு சென்றதும் அவர்கள் தங்களைத் தனிமைப்படுத்திக்கொள்ளத் தேவையில்லை.

இதே ஏற்பாட்டின்கீழ் மலேசியர்களும் சிங்கப்பூர் வர அனுமதிக்கப்படுகின்றனர்.

இதற்கு முன்னர், குடிமக்களும் நிரந்தரவாசிகளும் நீண்டகால அனுமதி பெற்றவர்களும் மட்டும் ‘விடிஎல்’ வழியாக தங்களுடைய நாட்டுக்குத் திரும்ப அனுமதிக்கப்பட்டு வந்தனர்.

இந்தத் திட்டம் விரிவுபடுத்தப்பட்ட பிறகு 50 விழுக்காடு கூடுதலாக பயணச்சீட்டுகளை விற்க அனுமதி வழங்கப்பட்டுள்ளதாக டிரான்ஸ்டார், காஸ்வேலிங்க் ஆகிய இரு பேருந்து நிறுவனங்கள் தெரிவித்தன.

பயணச்சீட்டுகள் முழுமையாக விற்கப்பட்டால், நாள்தோறும் 4,320 பேர் சிங்கப்பூருக்கும் மலேசியாவுக்கும் இடையே தனிமைப்படுத்தல் இன்றி பயணம் மேற்கொள்ள முடியும்.

உட்லண்ட்ஸ் தற்காலிக பேருந்து நிலையத்தில் உள்ள ‘டிரான்ஸ்டார்’ பேருந்து நிலையத்திலும் குவீன் ஸ்திரீட்டில் உள்ள ‘காஸ்வே லிங்க்’ பேருந்து நிலையத்துக்கும் இன்று காலை ஸ்ட்ரெய்ட்ஸ் டைம்ஸ் செய்திக்குழு சென்றபோது, நீண்ட வரிசையில் பலர் காத்திருந்ததைக் காண முடிந்தது.

பெரும்பாலான பயணிகள் மலேசியா செல்வதற்குத் தேவையான தடுப்பூசிச் சான்றிதழ், பயணத்துக்கு முந்திய ‘தொற்று இல்லை’ என்பதைக் காட்டும் பரிசோதனை முடிவுகள் போன்ற ஆவணங்களை கையில் வைத்திருந்தனர்.

ஆனால், ஜோகூருக்குச் செல்லும் பயணிகளில் 80 முதல் 90 விழுக்காட்டினர் சிங்கப்பூரர்கள் அல்லர் என்று டிரான்ஸ்டார் டிராவல் நிறுவனத்தின் நிர்வாக இயக்குநர் எல்சன் யாப் தெரிவித்தார்.

மலேசியாவில் குடும்ப உறுப்பினர்கள் உடைய சிங்கப்பூரர்கள் அங்கு செல்வதாகவும் அவர் சொன்னார். மிகச் சிலரே பொழுதுபோக்குக்காக மலேசியா செல்வதாகவும் அவர் தெரிவித்தார்.


மலேசியா வெள்ளம்: உயரும் பலி எண்ணிக்கை; தொடரும் கனமழை

மலேசியாவில் ஏற்பட்ட பெருவெள்ளத்தில் குறைந்தது 14 பேர் மாண்டிருக்கக்கூடும் என்று கருதப்படுகிறது.

சிலாங்கூரின் ஷா அலாமில் மட்டும் கடந்த வெள்ளிக்கிழமையில் இருந்து 9 சடலங்கள் மீட்கப்பட்டுள்ளதாக மாநில அதிகாரிகள் தெரிவித்தனர்.

அவர்களில் மூவர் பெண்கள், ஆறு பேர் ஆண்கள்.

பாஹாங்கின் பெந்தோங் அருகே உள்ள 'ஷெலே' தங்கும் விடுதியில் காணாமல் போன பெண்ணின் சடலம், செவ்வாய்க்கிழமை (டிசம்பர் 21) அன்று காலை மீட்கப்பட்டது.

அதில் இன்னும் இருவரைக் காணவில்லை. அவர்கள் மாண்ட பெண்ணின் கணவரும் மகனும் ஆவர் என்று நம்பப்படுகிறது.

இந்நிலையில் மலேசியப் பிரதமர் இஸ்மாயில் சாப்ரி யாக்கோப் வெள்ளப் பேரிடரைக் கையாள்வதில் குறைகள் இருப்பதை ஒப்புக்கொண்டுள்ளார்.

ஆனால் அரசாங்கம் தன் செயல்பாடுகளை அவ்வப்போது மேம்படுத்திக் கொள்ளும் என்றார் அவர்.

வெள்ளப் பேரிடரைக் கையாளும் பணி மத்திய அரசாங்கத்தின் பொறுப்பு மட்டுமல்ல. அதில் மாநில அரசாங்கங்களுக்கும் மாவட்ட அதிகாரிகளுக்கும் பொறுப்பு உள்ளது என்று திரு இஸ்மாயில் கூறினார்.

குறிப்பாக வெள்ளப் பேரிடர் மீட்புப் பணிகள் மெதுவாக நடைபெற்று வருவதை, சிலாங்கூரில் பெரும் சேதம் ஏற்பட்டுள்ளதைப் பல தரப்புகள் குறைகூறியுள்ளன.

இவ்வேளையில், பாஹாங்கில் தற்காலிக முகாம்களில் தங்க வைக்கப்பட்டுவர்கள் எண்ணிக்கை சுமார் 39,000 ஆக உயர்ந்துள்ளது.

ஆனால் திரங்கானு, கிளாந்தான், மலாக்கா போன்ற இடங்களில் வெள்ளம் வடிந்ததை அடுத்து, பலரும் தங்கள் வீடுகளுக்குத் திரும்பியுள்ளனர்.

எனினும், வெள்ளம் வடிந்த இடங்களில் பாதுகாப்புக் கருதி மீண்டும் மின்சார வசதியைச் செய்துதர காலம் எடுக்கும் என்று மலேசியாவின் மின்சார வாரியமான டிஎன்பி கூறியது.

வெள்ள நிவாரணப் பணிகளில் போலிசைச் சேர்ந்த 7,000 பேர் ஈடுபடுவர் என்று செவ்வாய்க்கிழமை (டிசம்பர் 21) அன்று கூறப்பட்டது.

ராணுவத்தைச் சேர்ந்த 919 பேரும் உதவி வருகின்றனர்.

குறிப்பாக சிலாங்கூர், நெகிரி செம்பிலான், கோலாலம்பூர், பாஹாங், பேராக் உள்ளிட்ட மாநிலங்களில் ராணுவத்தார் உதவி செய்வர் என்று மலேசிய ராணுவத்தின் தலைவர் அஃபென்டி புவாங் கூறினார்.

இதற்கிடையே, பெர்லிக், கெடா, பினாங்கு, பேராக்கின் சில வட்டாரங்களில் செவ்வாய்க்கிழமை (டிசம்பர் 21) தொடர் மழை பெய்யும் என்று மலேசியா வானிலை ஆய்வுத் துறை அதன் ஃபேஸ்புக் பக்கத்தில் கூறியது.

தொடர்மழையாலும் கடும் மழையாலும் தாழ்வான பகுதிகளில் வெள்ளம் ஏற்படும் அபாயம் உள்ளதாக அது எச்சரித்தது.


தடுப்பூசி போட்டோருக்கான தரைவழி பயணப் பாதையில் செல்ல அனுமதிக்கப்படுவோர் எண்ணிக்கை குறைக்கப்படும்

தடுப்பூசி போட்டோருக்கான தரைவழி பயணப் பாதையின்கீழ் (விடிஎல்) கடற்பாலம் வழியாக சிங்கப்பூருக்கும் மலேசியாவுக்கும் இடையே பயணம் மேற்கொள்ள அனுமதிக்கப்படுவோர் எண்ணிக்கை அடுத்த ஆண்டு ஜனவரி 21ஆம் தேதியிலிருந்து பாதியாகக் குறைக்கப்படும்.

அதன்படி, சிங்கப்பூருக்கும் மலேசியாவுக்கும் இடையே அன்றாடம் ஒவ்வொரு திசையிலும் 24 பேருந்துகள் இயக்கப்படும் என்று வர்த்தக, தொழில் அமைச்சு புதன்கிழமை (டிசம்பர் 22) தெரிவித்தது.

‘விடிஎல்’ பேருந்தில் பயணம் செய்ய ஏற்கெனவே பயணச்சீட்டை வாங்கிவிட்டோர், தரைவழி பயணப் பாதையின்கீழ் தொடர்ந்து பயணம் மேற்கொள்ளலாம் என்று அமைச்சு கூறியது.

சிங்கப்பூரர்கள் அல்லது சிங்கப்பூர் நிரந்தரவாசிகள் அல்லாதோர், தடுப்பூசி போட்டோருக்கான பயண அனுமதியைப் பெற தொடர்ந்து விண்ணப்பிக்கலாம்.

சிங்கப்பூருக்கும் மலேசியாவுக்கும் இடையே பயணப் பாதை இரு நாள்களுக்கு முன்புதான் (டிசம்பர் 20) விரிவுபடுத்தப்பட்டது. அதன்படி, தடுப்பூசி போட்டுக்கொண்ட சிங்கப்பூரர்கள் மலேசியாவுக்கும் தடுப்பூசி போட்டுக்கொண்ட மலேசியர்கள் சிங்கப்பூருக்கும் செல்லலாம். அவர்கள் செல்லும் நாட்டில் தங்களைத் தனிமைப்படுத்திக்கொள்ள வேண்டியதில்லை.

ஆனால், உலகின் பல நாடுகளில் ஓமிக்ரான் திரிபு வேகமாகப் பரவிவரும் வேளையில், பயணம் செய்ய அனுமதிக்கப்படுவோரின் எண்ணிக்கையைத் தற்காலிகமாகக் குறைக்க முன்னெச்சரிக்கை நடவடிக்கை எடுக்கப்படுகிறது.

“சிங்கப்பூர், மலேசியா ஆகிய இரு நாடுகளிலும் உலகளவிலும் பொதுச் சுகாதார நிலவரத்தைக் கருத்தில்கொண்டு, தரைவழி பயணப் பாதையின்கீழ் பயணம் செய்ய அனுமதிக்கப்படுவோரின் எண்ணிக்கையை மாற்றி அமைப்போம்,” என்று வர்த்தக, தொழில் அமைச்சு கூறியது.


ஜனவரி 21 முதல் 31 வரை ‘காஸ்வே லிங்க்’ பயணச்சீட்டுகள் விற்றுத் தீர்ந்தன

தடுப்பூசி போட்டோருக்கான பயணப் பாதையின்கீழ் (விடிஎல்) ஜனவரி மாதம் கடைசி 10 நாள்களில் சிங்கப்பூரில் இருந்து ஜோகூர் பாருவுக்குச் செல்வதற்கான பேருந்துப் பயணச்சீட்டுகள் அனைத்தும் விற்றுத் தீர்ந்துவிட்டதாக ‘காஸ்வே லிங்க்’ நிறுவனம் தெரிவித்துள்ளது.

சீனப் புத்தாண்டிற்கு முன்பு நாடு திரும்பிவிட இங்குள்ள மலேசியர்கள் அறக்க பறக்க பயணச்சீட்டுகளை வாங்கியதே அதற்குக் காரணம்.

ஓமிக்ரான் அச்சுறுத்தல் காரணமாக, ஜனவரி 20ஆம் தேதிவரை பேருந்துப் பயணச்சீட்டு விற்பனை நிறுத்திவைக்கப்படும் என்று சிங்கப்பூர் அரசாங்கம் புதன்கிழமை (டிசம்பர் 22) அறிவித்து இருந்தது.

மலேசியா திரும்புவதற்கான பயண ஏற்பாடுகளை இன்னும் செய்யாதோர், இந்த அறிவிப்பு வெளியானதைத் தொடர்ந்து பயணச்சீட்டுகளை அவசர அவசரமாக வாங்கினர்.

இதனால், ஜனவரி 21க்கும் 31க்கும் இடையே சிங்கப்பூரில் இருந்து மலேசியா செல்வதற்கான பயணச்சீட்டுகள் ஒரு சில மணி நேரத்திற்குள் விற்றுத் தீர்ந்ததாக காஸ்வே லிங்க் நிறுவனம் கூறியது.

அதே 10 நாள் காலகட்டத்தில் ஜோகூர் பாருவில் இருந்து சிங்கப்பூர் வருவதற்கான பயணச்சீட்டுகள் இன்னும் கிடைப்பதாக அந்நிறுவனத்தின் பேச்சாளர் ஸ்ட்ரெய்ட்ஸ் டைம்சிடம் கூறினார்.

சீனப் புத்தாண்டின் முதல் நாள் பிப்ரவரி 1ஆம் தேதி கொண்டாடப்படுகிறது.

இரண்டாவது பேருந்துச் சேவை வழங்குநரான ‘டிரான்ஸ்டார் டிராவல்’, பயணச்சீட்டு விற்பனையில் கட்டங்கட்டமான அணுகுமுறையை தான் கையாளுவதாகக் கூறியது.

அதாவது, ஜனவரி 21ஆம் தேதிக்கான பயணச்சீட்டு விற்பனை நேற்று புதன்கிழமை தொடங்கியது. ஜனவரி 22ஆம் தேதிக்கான பயணச்சீட்டு விற்பனை இன்று வியாழக்கிழமை இடம்பெற்றது.

காஸ்வே லிங்க், டிரான்ஸ்டார் டிராவல் நிறுவனங்களைப் பொறுத்தவரை, சிங்கப்பூரில் இருந்து ஜோகூர் பாருவிற்குச் செல்வதற்கான தேவையே அதிகம் நிலவுகிறது.


மலேசிய நெடுஞ்சாலைகளில் போக்குவரத்து நெரிசல்

சீனப் புத்தாண்டு விடுமுறையை முன்னிட்டு மலேசியாவில் மக்கள் பலரும் சொந்த ஊர்களுக்குத் திரும்புவதால் அந்நாட்டின் பிரதான நெடுஞ்சாலைகளில் சனிக்கிழமை (ஜனவரி 29) போக்குவரத்து நெரிசல் ஏற்பட்டது.

சீனப் புத்தாண்டிற்கு இன்னும் ஒருநாள் மட்டுமே உள்ள நிலையில், இன்று ஞாயிற்றுக்கிழமையும் நாளை திங்கட்கிழமையும் அதிக வாகனங்கள் சாலைகளில் செல்லும் என எதிர்பார்க்கப்படுகிறது.

நாடு முழுவதும் நெடுஞ்சாலைகளில் நேற்று சனிக்கிழமை ஏறக்குறைய 4.6 மில்லியன் வாகனங்கள் சென்றதாக கணிக்கப்படுகிறது.

மலேசிய சீனர்கள் தங்களது சொந்த ஊர்களில் புத்தாண்டைக் கொண்டாடுவது ஈராண்டுகளில் இதுவே முதன்முறை.

கொவிட்-19 பரவல் காரணமாக, கடந்த ஆண்டு சீனப் புத்தாண்டு காலத்தில் மலேசியாவில் மாநிலங்களுக்கு இடையே பயணத் தடை விதிக்கப்பட்டிருந்தது.


சிங்கப்பூர்-மலேசியா தரைவழி ‘விடிஎல்’ பயணிகள் வரம்பு பழைய நிலைக்குத் திரும்புகிறது

சிங்கப்பூருக்கும் மலேசியாவுக்கும் இடையில், தடுப்பூசி செலுத்திக்கொண்டோருக்கான தரைவழிப் பயணப் பாதையை (விடிஎல்) பயன்படுத்த அனுமதிக்கப்படும் பயணிகளின் எண்ணிக்கை பிப்ரவரி 22ஆம் தேதியிலிருந்து மீண்டும் பழைய நிலைக்குத் திரும்பவிருக்கிறது.

அந்தத் தேதியிலிருந்து பயணம் மேற்கொள்வதற்கான கூடுதல் பேருந்துப் பயணச்சீட்டுகளின் விற்பனை புதன்கிழமை (பிப்ரவரி 16) தொடங்கியது.

வெளிநாடுகளில் இருந்து வருவோர் மூலம் உள்ளூரில் கிருமித்தொற்று நிலவரம் அனேகமாக பாதிக்கப்படாது என்பதால், எல்லைக் கட்டுப்பாடுகள் மாற்றியமைக்கப்பட்டதாகவும் தரைவழிப் பயணிகளுக்கான அனுமதி எண்ணிக்கை மீண்டும் உயர்த்தப்படுவதாகவும் வர்த்தக, தொழில் அமைச்சு தெரிவித்தது.

சென்ற ஆண்டு டிசம்பரில், ஓமிக்ரான் பரவலைத் தள்ளிப்போடும் நோக்கில், அந்த எண்ணிக்கை தற்காலிகமாகப் பாதியாகக் குறைக்கப்பட்டது.

மேலும், பிப்ரவரி 21ஆம் தேதி இரவு 11.59 மணியில் இருந்து, தரைவழிப் பயணம் மேற்கொள்ளும் ‘விடிஎல்’ பயணிகளுக்கான நடைமுறைகள் மாற்றியமைக்கப்படுவதாக கொவிட்-19 தொற்றுக்கெதிரான அமைச்சுகள்நிலை பணிக்குழு கூறியது.

சிங்கப்பூர் வந்துசேர்ந்ததும் பேருந்து முனையத்திலேயே கண்காணிப்புடன் கூடிய ‘ஏஆர்டி’ சோதனை மேற்கொள்வதற்குப் பதிலாக, இங்கு வந்த 24 மணி நேரத்தில் அத்தகைய சோதனையை அதற்கான விரைவுப் பரிசோதனை நிலையங்களில் மேற்கொள்ளலாம். அதற்குப் பதிந்துகொள்வதற்கான இணையத் தொடர்பு விவரம் அவர்களுக்கு அனுப்பி வைக்கப்படும்.

இனி, சிங்கப்பூர் வந்த இரண்டாம் நாளில் இருந்து ஏழாம் நாள் வரை, கண்காணிப்பு தேவையின்றி சொந்தமாகவே ‘ஏஆர்டி’ சோதனை மேற்கொள்ளத் தேவையில்லை. சிங்கப்பூருக்குப் புறப்படுவதற்கு முன்பும் இங்கு வந்திறங்கிய 24 மணி நேரத்திற்குள் விரைவுப் பரிசோதனை நிலையங்களில் பரிசோதனை செய்துகொண்டால் போதுமானது.


ஏப்ரல் 1 முதல், வெளிநாட்டுப் பயணிகளுக்கு எல்லையை மீண்டும் திறக்கும் மலேசியா

வருகிற ஏப்ரல் 1ஆம் தேதியில் இருந்து, வெளிநாட்டுப் பயணிகளுக்கு மலேசியா அதன் எல்லையை மீண்டும் திறக்கவுள்ளது.

கொவிட்-19க்கு எதிராக முழுமையாகத் தடுப்பூசி போட்டுக்கொண்ட பயணிகள், தனிமைப்படுத்திக்கொள்ளத் தேவையின்றி மலேசியா வரலாம் என்று அந்நாட்டுப் பிரதமர் இஸ்மாயில் சப்ரி யாக்கோப் செவ்வாய்க்கிழமை (மார்ச் 8) கூறியிருக்கிறார்.

பயணத்துக்கு முந்திய ஆர்டி-பிசிஆர் பரிசோதனையும் மலேசியா வந்திறங்கிய 24 மணி நேரத்திற்குள் ஆர்டிகே-ஆன்டிஜன் விரைவு பரிசோதனையும் பயணிகள் செய்துகொள்ள வேண்டும்.


சிங்கப்பூர்-மலேசியா எல்லைக் கட்டுப்பாடுகள் ஏப்ரல் 1 முதல் மேலும் தளர்வு

கொவிட்-19க்கு எதிராக முழுமையாகத் தடுப்பூசி போட்டுக்கொண்டோர் ஏப்ரல் 1 முதல் சிங்கப்பூருக்கும் மலேசியாவுக்கும் இடையே தரைவழி பயணம் மேற்கொள்ளலாம்.

வாகனமோட்டிகள் தங்களது கார்களிலும் பயணம் செய்ய முடியும். அவர்கள் கொவிட்-19 பரிசோதனை செய்துகொள்ளவோ தனிமைப்படுத்திக்கொள்ளவோ தேவையில்லை.

இதன்மூலம், இரு நாடுகளுக்கும் இடையே குறுகியகால பயணங்கள் மீண்டும் தொடங்கும் என எதிர்பார்க்கப்படுகிறது. இத்தகைய பயணங்களே இரு நாடுகளுக்கு இடையிலான பயணங்களில் முன்பு பெரும் பங்கு வகித்தன.

இது தொடர்பில் மலேசியப் பிரதமர் இஸ்மாயில் சப்ரி யாக்கோப்புடன் சிங்கப்பூர் பிரதமர் லீ சியன் லூங் இன்று வியாழக்கிழமை (மார்ச் 24) காலை தொலைபேசியில் பேசினார்.

அதைத் தொடர்ந்து தமது ஃபேஸ்புக் பக்கத்தில் பதிவிட்ட பிரதமர் லீ, “கொவிட்-19 தொற்றைச் சமாளிப்பதில் இருதரப்பும் நல்ல முன்னேற்றம் கண்டுள்ள வேளையில், நமது நில எல்லையை மேலும் திறப்பதற்கான சரியான நேரம் இது,” எனக் கூறினார்.

சிங்கப்பூருக்கும் மலேசியாவுக்கும் இடையே பயணங்களை மீண்டும் தொடங்குவதில் இது முக்கிய மைல்கல் என்று மலேசியப் பிரதமர் இஸ்மாயில் கூறினார்.

சிங்கப்பூர்-மலேசியா எல்லைக் கட்டுப்பாடுகள் மேலும் தளர்த்தப்படுவதால், கிட்டத்தட்ட கொவிட்-19க்கு முந்தைய நிலைக்குப் போக்குவரத்து திரும்பும் என எதிர்பார்க்கப்படுகிறது.

    Your browser does not support iframes, but you can visit


சிங்கப்பூர்-மலேசியா எல்லைகள் மீண்டும் திறப்பு; 7 மணி நேரத்தில் 11,000க்கும் மேற்பட்டோர் பயணம்

சிங்கப்பூர்-மலேசியா நில எல்லைகள் நேற்று நள்ளிரவு திறக்கப்பட்டதில் இருந்து இன்று வெள்ளிக்கிழமை (ஏப்ரல் 1) காலை 7 மணி வரை 11,000க்கும் மேற்பட்டோர் பயணம் செய்துள்ளனர்.

நேற்று வியாழக்கிழமை இரவு 11 மணிக்கெல்லாம் உட்லண்ட்ஸ், துவாஸ் சோதனைச்சாவடிகளில் பயணிகள் வரிசைகளில் நிற்கத் தொடங்கிவிட்டதாக குடிநுழைவு, சோதனைச்சாவடிகள் ஆணையம் தெரிவித்தது.

உட்லண்ட்ஸ் சோதனைச்சாவடியில் பயணிகளின் வரிசைகளும் துவாஸ் சோதனைச்சாவடியில் கார்கள், மோட்டார்சைக்கிள்களின் வரிசைகளும் காணப்பட்டன.

எல்லைகள் திறக்கப்பட்ட ஒரு மணி நேரத்தில் உட்லண்ட்ஸ் சோதனைச்சாவடியில் கார்கள், மோட்டார்சைக்கிள்கள் வரிசைகளில் காணப்பட்டன. மாறாக, பேருந்துக் கூடம் சற்று நேரத்தில் வெறிச்சோடியது.

உறவுகளைப் பிரிந்து வாடிய முகங்கள் இப்போது மலர்கின்றன

கொவிட்-19 சூழலில் உறவுகளைப் பிரிந்து வாடிய முகங்கள், இப்போது மீண்டும் பயணம் செய்ய முடிவதால் மலர்ந்தன.

இது, மலேசியர்களுக்கு மீண்டும் சுதந்திரம் பெற்ற உணர்வைத் தந்திருப்பதாக ஜோகூரைச் சேர்ந்த சுப்பையம்மா, 40, தமிழ் முரசிடம் கூறினார்.

இதற்கு முன்னதாக தமது பிள்ளைகளைக் காண ஒருமுறை மலேசியாவுக்குத் திரும்பியபோது பல்வேறு சோதனைகளையும் கடக்க வேண்டி இருந்ததாகக் கூறிய அவர், இப்போது சுமுகமாக எல்லையைக் கடந்துச் செல்ல வழிசெய்த சிங்கப்பூர், மலேசிய அரசாங்கத்திற்கு நன்றி தெரிவிப்பதாகக் கூறினார்.

எல்லைக் கட்டுப்பாடுகள் தளர்த்தப்பட்ட நிலையில் ஜோகூருக்குத் திரும்ப முடிவது விக்னேஷ்வரன் முத்தையாவுக்கு சொல்ல முடியாத அளவிற்கு மகிழ்ச்சி.

பயணிகளில் பலரும் நீண்டநாளுக்குப் பிறகு மலேசியா திரும்பியுள்ளனர். எதிர்பார்த்ததைவிட பயணக் கட்டுப்பாடுகள் விரைவில் தளர்த்தப்பட்டது குறித்து மகிழ்ச்சி தெரிவித்தார் ஜோகூரைச் சேர்ந்த ரேகவன் அருணாசலம், 32.

“சிங்கப்பூரில் வேலை செய்யும் மலேசியர்கள், கொவிட்-19 சூழலில் மலேசியா திரும்ப இயலாததால் அவர்கள் பட்ட வலி கொஞ்சம் நஞ்சமல்ல,” என்றார் அவர்.

ஈராண்டுகளுக்கு முன்னர் எல்லைக் கட்டுப்பாடுகள் அறிவிக்கப்பட்டபோது தமக்கு ஏற்பட்ட குழப்பத்தை நினைவுகூர்ந்த அவர், இப்போது இதத்துடன் தாம் மலேசியா திரும்புவதாகக் கூறினார்.

உற்பத்தித் துறையில் ஆய்வுக்கூடத்தில் வேலை செய்யும் விஜயா ஆறுமுகம், 27, ஈராண்டுகளுக்குப் பிறகு இப்போதுதான் மலேசியாவில் உள்ள தமது குடும்பத்தைக் காணப்போவதாகத் தெரிவித்தார். சிங்கப்பூருக்கும் மலேசியாவுக்கும் இடையே எப்போதும்போல போக்குவரத்து தொடரவேண்டும் என்றார் அவர்.

இன்று காலை ஜோகூருக்குத் திரும்ப முடிவு செய்த விஜயலட்சுமி, 28, தமது குடும்பத்தினருக்கு இன்ப அதிர்ச்சியைத் தரப்போவதாகச் சொன்னார்.

அவரைப்போலவே ஈராண்டுகளுக்குப் பிறகு குடும்பத்தினரைக் காணப்போவதாக பணிமனை ஊழியர் மோகன் மணி, 25, சொன்னார்.

கூடுதல் செய்தி: கி.ஜனார்த்தனன்


சிங்கப்பூர்-மலேசியா எல்லையை 33,000 பேர் கடந்தனர்

சிங்கப்பூர்-மலேசியா தரைவழி எல்லைகள் நேற்று நள்ளிரவு மீண்டும் திறக்கப்பட்டதைத் தொடர்ந்து, இன்று வெள்ளிக்கிழமை (ஏப்ரல் 1) மாலை 5 மணி நிலவரப்படி, ஏறத்தாழ 33,700 பேர் எல்லைகளைக் கடந்துள்ளனர்.

உட்லண்ட்ஸ் கடற்பாலம், துவாஸ் இரண்டாம் இணைப்புப் பாலம் வழியாக 27,600 பேர் மலேசியாவுக்குச் சென்றதாக குடிநுழைவு, சோதனைச்சாவடிகள் ஆணையம் தெரிவித்துள்ளது.

அவர்களில் 9,400 பேர் நடைப்பயணமாக அல்லது பேருந்துகளில் சென்றனர். 9,700 பேர் கார்களிலும் 8,500 பேர் மோட்டார்சைக்கிள்களிலும் சென்றனர்.

மலேசியாவிலிருந்து 3,500 பேர் நடைப்பயணமாக அல்லது பேருந்துகளில் சிங்கப்பூருக்கு வந்தனர். 1,600 பேர் கார்களிலும் 1,000 பேர் மோட்டார்சைக்கிள்களிலும் இங்கு வந்ததாக ஆணையம் கூறியது.


தடைக்கு முன்னர் அவசரமாக கோழிகளை இங்கு இறக்கி வரும் மலேசிய நிறுவனங்கள்

ஜூன் ஒன்றாம் தேதி
மலேசியாவில் கோழி ஏற்றுமதி தடை நடப்புக்கு வரும் முன்னர்
, கோழி ஏற்றுமதி நிறுவனங்கள் முடிந்தவரை அதிகமான கோழிகளை இங்கு வேக வேகமாக அனுப்பி வருகின்றன.

மலேசிய அரசாங்கத்தின் அந்த திடீர் அறிவிப்பை தாங்கள் சற்றும் எதிர்பார்க்கவில்லை என்று ஸ்ட்ரெய்ட்ஸ் டைம்ஸ் செய்தித்தாளிடம் பேசிய மலேசிய ஏற்றுமதி நிறுவனங்கள், கோழிப் பண்ணைகள் போன்றவை கூறின.

தங்கள் இருப்பில் உள்ள கோழிகளை முடிந்த அளவுக்கு சிங்கப்பூருக்கு அனுப்பி வருவதாக அவை குறிப்பிட்டன.

சில கோழிப் பண்ணைகள் இரவும் பகலும் வேலை செய்து, கூடுதல் லாரிகளை ஏற்பாடு செய்து அனுப்பி வருகின்றன.

இங்கு கொண்டுவரப்படும் உயிர் கோழிகளை துவாஸ் சோதனைச்சாவடியில் சோதிப்பதற்கான நேரத்தை கால்நடை மருத்துவச் சேவை கூட்டி இருக்கிறது.

மே 25 தொடங்கி 31ஆம் தேதி வரை அது கூடுதல் நேரம் செயல்படும்.

அதே வேளையில் சிங்கப்பூரில் உறைய வைக்காத கோழிகளை அதிகமானவர்கள் வாங்கி வருகின்றனர்.
பேரங்காடிகளில் கோழிகள் மளமளவென்று விற்று முடிந்துவிட்டன
.

சிங்கப்பூரில் கோழி விநியோகிப்பைச் சமாளிக்க தொழில் நிறுவனங்களுடன் அணுக்கமாகப் பணியாற்றி வருவதாக சிங்கப்பூர் உணவு அமைப்பு கூறியது.

தனது விநியோகச் சங்கிலிகளின் மூலம் கூடுதல் கோழிகளை இறக்குமதி செய்ய தொழில்துறை ஏற்பாடு செய்வதாக அமைப்பு குறிப்பிட்டது.

கோழிகளின் எண்ணிக்கை அதிகரித்து விலைகள் சீராகும் வரை அவற்றின் ஏற்றுமதியைத் தற்காலிகமாய் நிறுத்துவதாக மலேசியா சென்ற திங்கட்கிழமை அறிவித்தது.

கோழிகளின் எண்ணிக்கையையும் அவற்றின் விலையையும் சில நிறுவனங்கள் கூட்டுசேர்ந்து தங்கள் கட்டுக்குள் வைத்திருப்பதாகவும் மலேசிய அரசாங்கம் அதை விசாரித்து வருவதாகலும் சில செய்திகள் கூறியுள்ளன.

ஆனால் ஊழியர் பற்றாக்குறை, விலை உயர்வு, நோய்கள், மோசமான பருவநிலை ஆகியவற்றால் கோழிகளுக்குப் பற்றாக்குறை ஏற்பட்டுள்ளதாக நிறுவனங்கள் ஸ்ட்ரெய்ட்ஸ் டைம்சிடம் கூறின.


மானியம் அகற்றப்படுகிறது; சமையல் எண்ணெய்யை வாங்கிக் குவிக்கும் மக்கள்

மலேசியாவின் பல இடங்களில் சமையல் எண்ணெய் தட்டுப்பாடு நிலவுகிறது.

அங்கு சமையல் எண்ணெய்க்கு வழங்கப்பட்டு வரும் மானியங்கள் வரும் ஜூலை 1ம் தேதி நீக்கப்படும்.

குறிப்பாக பிளாஸ்டிக் போத்தல்களில் உள்ள சமையல் எண்ணெய்க்கு வழங்கப்பட்ட மானியங்கள் அகற்றப்படும்.

அதற்கு முன்னதாக மலேசியர்கள் சமையல் எண்ணெய்யை வாங்கி குவித்து வருவதாக மலேசியாவின் நியூ ஸ்ட்ரெய்ட்ஸ் டைம்ஸ் செய்தித்தாள் கூறியது.

மானியங்கள் அகற்றப்பட்ட பின்னர் சமையல் எண்ணெய்யின் விலை அதிகமாகக் கூடும் என்று கருதப்படுகிறது.

பிளாஸ்டிக் போத்தலில் உள்ள சமையல் எண்ணெய் பல கடைகளில் கிடைக்கவில்லை.

விலை குறைவாக உள்ள ஒரு லிட்டர் சமையல் எண்ணெய் உள்ள பிளாஸ்டிக் பைகளையும் பொதுமக்களும் சிறு வணிகர்களும் வாங்கிக் குவித்து வருகின்றனர்.

புதிய சரக்குகளின் எண்ணிக்கை குறைந்துவிட்டது என்றும் எல்லாருக்கும் போதுமான அளவுக்கு சமையல் எண்ணெய்யைக் கடைகளுக்குக் கொண்டுவர முடியவில்லை என்றும் கடைக்காரர்கள் புலம்புகின்றனர்.

சில கடைக்காரர்கள் அடிக்கடி புதிய சரக்குகளைக் கொண்டு வந்தாலும் சமையல் எண்ணெய் உடனேயே விற்று முடிந்துவிடுகிறது என்று குறைபட்டுக் கொள்கின்றனர்.

ஓரிடத்தில் சமையல் எண்ணெய் கிடைக்கிறது என்று தெரிந்தாலே மக்கள் பறந்துபோய் அதை வாங்கி விடுகின்றனர் என்று கூறப்படுகிறது.

அதனால், வாடிக்கையாளர்கள் குறிப்பிட்ட அளவு சமையல் எண்ணெயைத் தான் வாங்க முடியும் என்ற கட்டுப்பாடுகளை சில கடைக்காரர்கள் விதித்துள்ளனர்.

ஆனால் சமையல் எண்ணெய் அத்தியாவசியத் தேவை என்றும் அதை வாங்குவதைத் தவிர்க்க முடியாது என்று பொதுமக்கள் கூறுகின்றனர்.

அது மட்டுமல்ல, ஏற்கெனவே மற்ற அத்தியாவசியப் பொருள்களின் விலை அதிகரித்து விட்டதை அவர்கள் சுட்டிக்காட்டினர்.

இதற்கிடையே, மலேசியாவில் உள்ள விலைவாசி உயர்வு நெருக்கடியைச் சமாளிக்க அரசாங்கம் நடவடிக்கை எடுக்காவிட்டால், ஆர்ப்பாட்டம் செய்யப்போவதாக அந்நாட்டு மாணவர் சங்கங்கள் எச்சரித்துள்ளன.

சமையல் எண்ணெய்க்கான மானியத்தை அகற்றும் அரசாங்கத்தின் நடவடிக்கையையும் அவை குறைகூறின.


மலேசிய பொதுத் தேர்தல்: வேட்புமனு தாக்கல் நிறைவு, பிரசாரம் தொடங்கியது

மலேசியாவின் 15வது பொதுத் தேர்தலுக்கான நாடு தழுவிய பிரசாரம் சனிக்கிழமை தொடங்கியது. 222 நாடாளுமன்றத் தொகுதிகளிலும் பேராக், பாகாங், பெர்லிஸ் ஆகிய மாநிலங்களில் உள்ள 116 சட்டமன்றத் தொகுதிகளிலும் போட்டியிட வேட்பாளர்கள் சனிக்கிழமை காலை வேட்புமனுக்களைத் தாக்கல் செய்தனர்.

தேர்தல் ஆணைய அதிகாரிகளிடம் வேட்பாளர்கள் தங்கள் வேட்புமனு விண்ணப்பங்களைச் சமர்ப்பித்துள்ளனர்.

சில தொகுதிகளுக்கான வேட்பாளர்களை தேர்தல் ஆணைய அதிகாரிகள் அறிவித்துள்ளனர். வடமாநிலமான கெடாவின் லங்காவித் தீவில் தொகுதியைத் தக்கவைத்துக்கொள்ள முற்படும் முன்னாள் பிரதமர் மகாதீர் முகம்மது, 97, ஐந்து முனை போட்டியை எதிர்நோக்குகிறார்.

பாகாங் மாநிலத்தில் பேரா நாடாளுமன்றத் தொகுதியில் போட்டியிடும் காபந்து அரசாங்க பிரதமர் இஸ்மாயில் சப்ரி யாக்கோப், மும்முனைப் போட்டியை எதிர்கொள்கிறார்.

தேர்தல் ஆணைய அதிகாரி, வேட்பாளர்களின் பெயர்களை அறிவித்தவுடன், அந்தந்த வேட்பாளர்களின் ஆதரவாளர்கள் ஆரவாரத்துடன் உற்சாகமூட்டினர்.


சிங்கப்பூர்-மலேசியா தரைவழி எல்லைகளில் நெரிசலைக் குறைக்க பல்வேறு திட்டங்கள்

சிங்கப்பூர் உடனான மலேசியாவின் இரு தரைவழி எல்லைகளில் வாகனங்கள் மற்றும் பயணிகள் போக்குவரத்து நெரிசலைக் குறைக்க, மலேசிய அரசாங்க சிறப்புக் குழு பல்வேறு திட்டங்களைச் செயல்படுத்தி வருவதாக அந்நாட்டின் உள்துறை அமைச்சின் தலைமைச் செயலாளர் வான் அகமது டாலன் அப்துல் அஸிஸ் தெரிவித்துள்ளார்.

மலேசிய மோட்டார்சைக்கிளோட்டிகளுக்காக 25 தானியக்க குடிநுழைவு முறையைச் சேர்ப்பதும் இந்தத் திட்டங்களில் அடங்கும். கேலாங் பாத்தா குடிநுழைவு, சோதனைச்சாவடியில் உள்ள பேருந்து முனையத்தில் மேம்பாட்டுப் பணிகளை மேற்கொள்வதும் சிங்கப்பூரிலிருந்து மலேசியாவுக்கு வரும் வாகனங்களுக்காக ‘ஆர்எஃப்ஐடி’ முறையைப் பயன்படுத்தி சுங்கக் கட்டணங்களைச் செலுத்துவது குறித்து ஆராய்வதும் இத்திட்டங்களில் அடங்கும்.

மலேசியப் பொதுத் தேர்தலை முன்னிட்டு நவம்பர் 19ஆம் தேதி இடம்பெறும் வாக்களிப்பு நாளில் சிங்கப்பூரிலிருந்து மலேசியாவுக்கு வரும் வாகனங்களால் நிலவும் போக்குவரத்து நெரிசலைக் குறைக்க, குடிநுழைவுத் துறை கடந்த வாரம் ஏற்பாடு ஒன்றைச் செய்திருந்தது.

கேலாங் பாத்தா சோதனைச்சாவடியில் உள்ள 48 வாகனத் தடங்களில், குறைந்தது 12 தடங்கள் ஜோகூரிலிருந்து வெளியேறும் வாகனங்களுக்காக பயன்படுத்தப்படுகின்றன. ஆனால், சிங்கப்பூரிலிருந்து வரும் வாகனங்களுக்காக அந்தத் தடங்களை உடனடியாக மாற்ற முடியும் எனத் தெரிவிக்கப்பட்டது.

சிங்கப்பூரையும் மலேசியாவையும் இணைக்கும் உட்லண்ட்சில் உள்ள காஸ்வே கடற்பாலத்திலும் துவாசில் உள்ள இரண்டாம் இணைப்புப் பாலத்திலும் நெரிசலைக் குறைக்க சிறப்புக் குழு 23 திட்டங்களை அறிமுகப்படுத்தியுள்ளதாக திரு வான் அகமது தெரிவித்தார்.

நவம்பர் 9ஆம் தேதி நிலவரப்படி, அந்த 23 திட்டங்களில் 13 திட்டங்கள் நிறைவு செய்யப்பட்டுள்ளதாக அவர் சொன்னார். எஞ்சிய 10 திட்டங்களில் ஆறு திட்டங்கள் செயல்படுத்தப்பட்டு வருகின்றன. நான்கு திட்டங்கள் இன்னும் தொடங்கப்படவில்லை.

பயணிகளின் வசதிக்காக, துவாஸ் இரண்டாம் இணைப்புப் பாலத்தில் உள்ள சுல்தான் அபு பக்கர் காம்பிளெக்சில், பேருந்து நிறுத்தும் இடத்தில் மேற்கூரை அமைக்கப்படும் என்றும் திரு வான் அகமது கூறினார்.

சிங்கப்பூர்-மலேசியா தரைவழி எல்லைகள் வழியாக பேருந்துச் சேவையைப் பயன்படுத்தும் பயணிகளின் எண்ணிக்கை அதிகரித்துவரும் வேளையில், அதற்கான தீர்வுகளைக் குழு ஆராய்ந்து வருவதாகவும் அவர் தெரிவித்தார்.

தற்போது முன்மொழியப்பட்டுள்ள ‘ஆர்எஃப்ஐடி’யின் பயன்பாடும் எதிர்காலத் திட்டமிடுதலுக்குக் கருத்தில் கொள்ளப்படும் என்றும் திரு வான் அகமது குறிப்பிட்டார்.


மலேசியப்  பொதுத்தேர்தல்: பிற்பகல் 2 மணி வரை 58 விழுக்காடு வாக்குப் பதிவு

மலேசியாவின் 15ஆவது பொதுத்தேர்தலுக்கான வாக்குப்பதிவு இன்று காலை தொடங்கியது.

பிற்பகல் 2 மணி அளவில் 58 விழுக்காடு வாக்காளர்கள் வாக்களித்துள்ளதாக தேர்தல் ஆணையம் கூறியது.

இந்தத் தேர்தலில் சுமார் 21 மில்லியன் பேர் வாக்களிக்கத் தகுதி பெற்றுள்ளனர். இவர்களில் சுமார் நான்கு மில்லியன் பேர் 18 முதல் 21 வயதுக்குட்பட்டவர்கள் ஆவர்.

மலேசியாவில் பருவ மழை தீவிரமடைந்து வரும் நிலையில், அங்கு பொதுத்தேர்தல் நடைபெறுகிறது. ஐந்து மாநிலங்களுக்கு கனமழைக்கான எச்சரிக்கை விடுக்கப்பட்டுள்ளது.

இம்முறை தேர்தல் களத்தில் நான்கு கூட்டணிகள் களமிறங்கி உள்ளன.

பிரதமர் பதவிக்கு ஆறு பேர் இடையே நேரடியாகவும் மறைமுகமாகவும் போட்டியும் மோதலும் நிலவுகின்றன.

எனினும், 70 மலாய் பேராசிரியர்களைக் கொண்ட குழு எதிர்க்கட்சித் தலைவர் அன்வார் இப்ராஹிமை ஆதரிப்பதாக கூறியுள்ளதை அடுத்து, கடைசி நேரத்தில் பிரதமர் பதவிக்கான போட்டியில் அன்வார் முன்னிலை வகிப்பதாக பேச்சு எழுந்துள்ளது.

சில இடங்களில் கனமழையைப் பொருட்படுத்தாமல், மக்கள் வாக்களிப்பதற்கு திரண்டிருந்தனர்.

தேர்தலில் அனைவரும் வாக்களிக்க வேண்டும் என்ற முழக்கத்தை ஊக்குவிக்கும் விதமாக அரசு ஊழியர்களுக்கு சம்பளத்துடன் கூடிய இரண்டு நாள் விடுமுறை விடப்பட்டுள்ளது.

மேலும், சாலை சுங்கவரிக் கட்டணங்கள் வசூலிக்கப்பட மாட்டாது என்றும் அறிவிக்கப்பட்டுள்ளது.

மலேசிய நாடாளுமன்றத்தில் மொத்தம் 222 இடங்கள் உள்ளன. பாடாங் செராய் தொகுதியில் போட்டியிட்ட வேட்பாளர் காலமானதால் அங்கு தேர்தல் நடைபெறவில்லை. மீதமுள்ள 221 தொகுதிகளில் இன்று வாக்குப்பதிவு நடைபெறுகிறது.

மேற்கு மலேசியாவில், மொத்தமுள்ள 175 தொகுதிகளில் எந்த கூட்டணி 90 முதல் 100 தொகுதிகளைக் கைப்பற்றுகிறதோ, அந்த கூட்டணியே ஆட்சி அமைக்கும், வலிமையைப் பெறும் என்கிறார் செல்லியல் இணையத்தள ஆசிரியர் இரா.முத்தரசன்.

வாக்குப்பதிவுக்காக விடுமுறை அளிக்கப்பட்டதால், மலேசிய தலைநகர் கோலாலம்பூரில் சாலைகள் போக்குவரத்து இன்றி அமைதியாக காணப்படுகின்றன.

இன்று மாலை வாக்குகள் எண்ணப்பட்டு, நள்ளிரவுக்குள் முடிவுகள் அறிவிக்கப்பட வாய்ப்புள்ளதாகக் கூறப்படுகிறது.


மலேசியப் பொதுத்தேர்தலில் வாக்குப்பதிவு முடிந்தது

மலேசியாவில் 15வது பொதுத் தேர்தலுக்கான வாக்குப் பதிவு இன்று மாலை 6 மணிக்கு முடிந்துவிட்டது. தற்போது வாக்குகள் எண்ணப்பட்டு வருகின்றன.

அங்குள்ள 222 நாடாளுமன்றத் தொகுதிகளில் 220க்கும் 117 சட்டமன்றத் தொகுதிகளில் 116க்கும் வாக்களிப்பு நடந்தது.

இந்தத் தேர்தலில் சுமார் 21 மில்லியன் பேர் வாக்களிக்கத் தகுதி பெற்றனர். இவர்களில் சுமார் நான்கு மில்லியன் பேர் 18 முதல் 21 வயதுக்குட்பட்டவர்கள் ஆவர்.

கெடாவில் உள்ள பாடாங் செராய் தொகுதியின் பக்கத்தான் ஹரப்பான் வேட்பாளர் எம் கருப்பையா புதன்கிழமை காலமானார்.

தியோமான் தொகுதியில் பெரிக்கட்டான் கட்சி வேட்பாளர் இன்று அதிகாலையில் உயிரிழந்தார்.

அதனால் இரண்டு தொகுதிகளிலும் தேர்தல் பின்னர் நடைபெறவுள்ளது.

பெரிசான் நேஷனல் எனப்படும் தேசிய ஒருமைப்பாட்டுக் கூட்டணி, பக்கத்தான் ஹரப்பான், பெரிக்கத்தான் ஆகிய முக்கிய கூட்டணிகள் களத்தில் உள்ளன.

இன்று நள்ளிரவுக்குள் முடிவுகள் அறிவிக்கப்பட வாய்ப்புள்ளதாக சில தரப்புகள் கூறின.

இருப்பினும் எந்தவொரு கூட்டணிக்கும் பெரும்பான்மை இடங்கள் கிடைக்க வாய்ப்பில்லை என்று கணிப்புகள் சொல்வதால், முடிவுகள் வெளிவரத் தாமதம் ஆகலாம்.


மலேசிய தேர்தல்: கடுமையான போட்டிக்கு மத்தியில் முடிவுகளுக்காக காத்திருக்கும் கட்சிகள்

மலேசியாவின் 15வது பொதுத் தேர்தலில் நாடு முழுவதும் 14 மில்லியனுக்கும் அதிகமானோர் வாக்களித்துள்ள நிலையில், தற்போது வாக்குகள் எண்ணப்பட்டு வருகின்றன.

மலேசிய தேர்தல் வரலாற்றிலேயே ஆகக் கடுமையான போட்டி நிலவும் இந்தத் தேர்தலில் முடிவுகள் வரத் தொடங்கியுள்ளன. அண்மைய ஆண்டுகளில் ஐந்தாவது முறையாக ஆட்சியமைக்க மூன்று முக்கியக் கூட்டணிகளும் பல சிறிய கட்சிகளும் முற்படுகின்றன.

இந்நிலையில், சரவாக்கின் இகான் நாடாளுமன்றத் தொகுதிக்கான முதல் அதிகாரபூர்வ முடிவைத் தேர்தல் ஆணையம் அறிவித்துள்ளது. கபுங்கான் சரவாக் கட்சியைச் சேர்ந்த திரு அகமது ஜோனி ஸவாவி அத்தொகுதியைக் கைப்பற்றியுள்ளார்.

மற்றொரு நிலவரத்தில், சிலாங்கூரின் கோம்பாக் தொகுதியில் பக்கத்தான் ஹரப்பான் கூட்டணியைச் சேர்ந்த சிலாங்கூர் முதல்வர் அமிருடின் ஷஹ்ரியும் பெரிக்கத்தான் நேஷனல் வேட்பாளர் அஸ்மின் அலியும் போட்டியிடுகின்றனர். இரவு 8.17 மணி நிலவரப்படி, திரு அஸ்மினைவிட திரு அமிருடின் சுமார் 4,000 வாக்குகள் கூடுதலாக பெற்றிருப்பதாக அதிகாரபூர்வமற்ற தகவல் தெரிவிக்கிறது.

மொத்தம் 222 நாடாளுமன்றத் தொகுதிகளில் போட்டியிட சாதனை அளவாக 945 வேட்பாளர்கள் களமிறங்கியுள்ளனர். இந்தத் தேர்தலில் வாக்களிக்க 21 மில்லியனுக்கும் அதிகமானோர் தகுதி பெற்றுள்ளனர்.

எனினும், இன்று சனிக்கிழமை நடந்தேறிய வாக்குப்பதிவில் 220 நாடாளுமன்றத் தொகுதிகளில் மட்டுமே தேர்தல் நடத்தப்படுகிறது. மோசமான வானிலை மற்றும் வெள்ளம் காரணமாக சரவாக்கின் பராம் தொகுதியில் வாக்களிப்பு நிறுத்தப்பட்டது. கெடாவின் பாடாங் சிராயில் டிசம்பர் 7ஆம் தேதிக்கு தேர்தல் ஒத்திவைக்கப்பட்டுள்ளது. பக்கத்தான் ஹரப்பான் வேட்பாளரும் அத்தொகுதி நாடாளுமன்ற உறுப்பினராக இருந்த திரு கருப்பையா முத்துசாமி புதன்கிழமை காலமானதே இதற்குக் காரணம்.


மலேசியாவில் அடுத்து யார் ஆட்சி, யார் பிரதமர்? தெளிவாக அடையாளம் காட்டாத பொதுத் தேர்தல்

மலேசியாவில் நடந்து முடிந்துள்ள 15வது பொதுத் தேர்தல், அந்நாட்டை அடுத்து வழிநடத்தப்போவது எந்த அரசியல் கட்சி அல்லது கூட்டணி என்பதை தெளிவாக அடையாளம் காட்டவில்லை. மாறாக, அங்கு தொங்கு நாடாளுமன்றம் அமைவதற்கான சாத்தியக்கூறுகள் அதிகரித்துள்ளன.

மலேசிய நாடாளுமன்றத்தில் மொத்தம் உள்ள 222 தொகுதிகளில் இரு தொகுதிகளுக்கு மட்டும் தேர்தல் நடைபெறவில்லை. இதையடுத்து 220 தொகுதிகளுக்கு நடைபெற்ற தேர்தலின் மூலம் எந்தவொரு கட்சிக்கோ அல்லது கூட்டணிக்கோ தனித்து ஆட்சியமைக்கும் வகையில் நாடாளுமன்றத்தில் பெரும்பான்மை கிடைக்கவில்லை.

எனவே, தொங்கு நாடாளுமன்றம்தான் என்ற முடிவுக்கு வரும் நிலையில், அரசியல் கட்சிகள் தங்கள் நிலைப்பாட்டை மாற்றிக்கொள்ளும் படலம் உடனுக்குடன் தொடங்கி உள்ளது.

இன்று ஞாயிற்றுக்கிழமை அதிகாலை 3.50 மணி நிலவரப்படி, 220 தொகுதிகளில் 215 தொகுதிகளுக்கான நிலவரங்கள் சற்றேறக்குறைய தெரிந்துவிட்டன. அந்த வகையில் பக்கத்தான் ஹரப்பான் 78 தொகுதிகளில் முன்னிலை வகித்தது.

எனவே, மீதமுள்ள தொகுதிகளில் அக்கூட்டணி வெற்றிபெற்றாலும் குறைந்தபட்ச பெரும்பான்மையுடன் ஆட்சியமைக்க இயலாது. ஏனெனில் அதற்கு 111 இடங்கள் தேவைப்படும்.

தேசிய முன்னணிக் கூட்டணியின் நிலைமை கவலைக்கிடமாக உள்ளது. முன்கூட்டியே பொதுத் தேர்தலை நடத்த வேண்டும் என்று முதலில் குரல் கொடுத்தது இந்தக் கூட்டணிதான். ஆனால் இம்முறை இக்கூட்டணியால் 35 தொகுதிகளில்கூட வெல்ல முடியுமா என்பதே சந்தேகமாக உள்ளது. நேற்று பின்னிரவு நிலவரப்படி 30 தொகுதிகளில் மட்டுமே இது முன்னிலை வகித்தது.

சரவாக் மாநிலத்தில் உள்ள ஜிபிஎஸ் கூட்டணி 22 இடங்களில் முன்னிலை வகிக்க, வாரிசான் இரு தொகுதிகளிலும் முன்னணி வகித்தது. கேடிஎம் ஒரு தொகுதியிலும் சுயேச்சை வேட்பாளர் ஒரு தொகுதியிலும் வெற்றிமுகமாக உள்ள நிலையில், அடுத்து அமைய உள்ள அரசாங்கத்தில் சாபா, சரவாக் மாநிலங்களின் ஆதிக்கம் அதிகம் இருக்கும் என எதிர்பார்க்கலாம்.

அதன் பலனாக அம்மாநிலங்களின் சார்பில் இரு துணைப் பிரதமர்கள் நியமிக்கப்பட வேண்டும் என்ற எதிர்பார்ப்பும் கைகூடலாம்.

இதற்கிடையே தேர்தலில் ஏற்பட்டுள்ள பின்னடைவுக்குப் பின்னர், உறுதியான அரசாங்கம் அமைவதை உறுதிசெய்யும் வகையில் தேசிய முன்னணி கருத்து வேறுபாடுகளைப் புறந்தள்ளிவிட்டு, கூட்டணி அரசில் பங்கேற்கத் தயார் என அக்கூட்டணியின் தலைவர் அகமது ஸாஹிட் ஹமிடி தெரிவித்துள்ளார்.

"நடந்து முடிந்துள்ள தேர்தல் மூலம் அம்னோவுக்கு தெளிவாக சமிஞ்சை கிடைத்துள்ளது. நாட்டின் வளர்ச்சிக்கு நிலையான அரசாங்கம் தேவை என்பதை உணர்ந்து, அதையொட்டிய கடப்பாடுடன் செயல்பட்டு வருகிறது தேசிய முன்னணி. எனவே கருத்து வேறுபாடுகளை ஒதுக்கிவைக்க நாங்கள் தயார்," என்றார் ஸாஹிட்.

பொதுத் தேர்தலில் முன்னாள் பிரதமர் முகைதீன் யாசின் தலைமையிலான பெரிக்கத்தான் கூட்டணி பெரிதாக சாதிக்காது என்று கூறப்பட்ட நிலையில், அம்னோவைப் புறந்தள்ளிவிட்டு, இரண்டாம் இடத்தைப் பிடித்துள்ளது அந்தக் கூட்டணி. எனவே புது அரசாங்கத்தில் இடம்பெறும் பட்சத்தில் பெரிக்கத்தான் அதிக நிபந்தனைகளை முன்வைக்கக்கூடும்.

பக்கத்தான் ஹரப்பான் என்ன முடிவெடுக்கும் என்பது மில்லியன் டாலர் கேள்வி.

விடுமுறை நாள் என்றபோதிலும் அரசியல் கட்சிகளுக்கு விடுமுறை இல்லை

இன்று ஞாயிற்றுக்கிழமை, விடுமுறை நாள் என்றபோதிலும் அரசியல் கட்சிகள் முழுவீச்சில் ஆலோசனைக் கூட்டங்களை நடத்தும் என எதிர்பார்க்கப்படுகிறது. இன்று அக்கட்சிகளுக்கு விடுமுறை இல்லை.

அம்னோ தலைவர்கள் இன்று ஒன்றுகூடி ஆலோசனை நடத்த உள்ளனர். அதேபோல் பெரிக்கத்தான் அணி தலைவர்களும் வேறு இடத்தில் கலந்தாலோசித்து முக்கியமான முடிவுகளை எடுக்க உள்ளதாகத் தெரிகிறது.

இந்தப் பொதுத் தேர்தல் முடிவுகள் டாக்டர் மகாதீர் முகம்மது, ரசாலி ஹம்ஸா, முக்ரிஸ் மகாதீர், இடைக்கால சுகாதார அமைச்சர் கைரி ஜமாலுதீன் என முக்கியத் தலைவர்கள் பலரின் அரசியல் எதிர்காலத்தைக் கேள்விக்குறியாக்கி உள்ளது.

அனைத்து முடிவுகளும் முழுமையாக அறிவிக்கப்பட்டு, அடுத்த இரு தினங்களுக்குள் அரசியல் கட்சிகளும் கூட்டணித் தலைவர்களும் எடுக்கப்போகும் முடிவுகள்தான் மலேசியாவை அடுத்தகட்டத்துக்கு கொண்டுசெல்லும்.


மலேசிய மாமன்னருக்கு ஆதரவுக் கடிதங்களை அனுப்பினார் முகைதீன்

மலேசியாவின் 10வது பிரதமராக திரு முகைதீன் யாசினை தேர்வு செய்ய பெரும்பாலான நாடாளுமன்ற உறுப்பினர்களிடமிருந்து ஆதரவுக் கடிதங்களாக பிரமாண பத்திரங்களை மாமன்னருக்கு தான் அனுப்பி வைத்துள்ளதாக பெரிக்கத்தான் நேஷனல் கூறியுள்ளது.

கூட்டணிக் கட்சிகள் ஆட்சியமைக்க மலேசிய மாமன்னர் விதித்திருந்த திங்கள்கிழமை பிற்பகல் 2 மணி காலக்கெடுவிற்கு முன்னதாகவே ஆதரவுக் கடிதங்கள் அனுப்பப்பட்டன.

தேசிய முன்னணிக் கூட்டணியின் கோரிக்கையை ஏற்று காலக்கெடுவை செவ்வாய்க்கிழமை பிற்பகல் 2 மணிக்கு மாமன்னர் நீட்டித்திருந்தார். மலேசியப் பிரதமர் பதவிக்கு பக்கத்தான் ஹரப்பான் தலைவர் அன்வார் இப்ராகிமை ஆதரிப்பதா என்பது தொடர்பில் பக்கத்தான் ஹரப்பான் கூட்டணியுடன் தேசிய முன்னணி தலைவர்கள் பேச்சுவார்த்தை நடத்தினர்.

“அனுப்பப்பட்ட ஆதரவுக் கடிதங்களின் எண்ணிக்கை 112ஐ தாண்டியது. பிரதமராக ஒருவரை நியமிக்க தேவையான நாடாளுமன்ற உறுப்பினர்களின் எண்ணிக்கை அதுவே,” என்று பெரிக்கத்தான் நேஷனல் தலைமைச் செயலாளர் ஹம்ஸா ஸைனுடின் கூறினார்.

திரு அன்வாருக்கும் தேசிய முன்னணி தலைவர் அகமது ஸாஹிட் ஹமிடிக்கும் இடையே திங்கள்கிழமை காலை நடந்த கடைசி நேர சந்திப்பு எந்தவோர் உடன்பாடுமின்றி முடிவுற்றது.

யாருக்கு ஆதரவளிப்பது என்பது பற்றி தமது கூட்டணியின் உச்ச மன்றம் இன்னும் முடிவெடுக்கவில்லை என்று ஸாஹிட் கூறினார்.

பிற்பகல் 2 மணிக்கு கெடு முடிவடைவதற்கு சில மணி நேரமே இருந்த நிலையில், திரு அன்வாரும் ஸாஹிட்டும் சந்தித்துப் பேசினர்.

“ஆட்சியமைக்க விரும்பும் கட்சிகளைப் பேச்சுவார்த்தைக் குழு சந்தித்து, பேச்சுவார்த்தையிலிருந்து கருத்து கிடைத்த பிறகே தேசிய முன்னணி உச்ச மன்றம் எந்தவொரு முடிவையும் எடுக்கும்,” என்று அம்னோ தலைவரான ஸாஹிட் கூறினார்.

பெரிக்கத்தான் நேஷனலுடன் சேர்ந்து ஆட்சி அமைப்பது தொடர்பில் தேசிய முன்னணி எந்தவொரு முடிவையும் எடுக்கவில்லை என்றும் ஸாஹிட் கூறினார்.


எதிர்க்கட்சிக் கூட்டணியாக இருக்க தேசிய முன்னணி முடிவு; அடுத்த பிரதமர் அன்வாரா முகைதீனா என்பதை மாமன்னர் முடிவெடுப்பார்

பக்கத்தான் ஹரப்பானையோ பெரிக்கத்தான் நேஷனலையோ ஆதரிக்காமல் எதிர்க்கட்சிக் கூட்டணியாக இருந்துவிட தேசிய முன்னணிக் கூட்டணி செவ்வாய்க்கிழமை முடிவெடுத்துள்ளது.

பக்கத்தான் ஹரப்பான் தலைவர் அன்வார் இப்ராகிம் அல்லது பெரிக்கத்தான் நேஷனல் தலைவர் முகைதீன் யாசின் வழிநடத்தும் சிறுபான்மை அரசாங்கத்தை நியமிப்பதா என்பது குறித்து இனி மாமன்னர் முடிவெடுப்பார்.

கூட்டணிக் கட்சிகளின் ஆதரவை நிரூபிப்பதற்கான காலக்கெடு இன்று செவ்வாய்க்கிழமை பிற்பகல் 2 மணியுடன் முடிவடைந்தது.

அரண்மனைக்கு வெளியே திரண்டிருந்த செய்தியாளர்களை பிற்பகல் 2 மணிக்குப் பிறகு சந்தித்துப் பேசிய மாமன்னர் சுல்தான் அப்துல்லா அகமது ஷா, வாக்காளர்களின் முடிவை மதிக்கும்படி அனைத்துக் கட்சிகளுக்கு அறைகூவல் விடுத்தார்.

“பொறுமையுடன் இருக்குமாறு மக்கள் கேட்டுக்கொள்ளப்படுகின்றனர். மக்கள், தேர்ந்தெடுக்கப்பட்ட பிரதிநிதிகள் மற்றும் என்னுடைய முடிவை ஏற்றுக்கொள்ளும்படி கேட்டுக்கொள்கிறேன். நாம் நியாயமாக நடந்துகொள்ள வேண்டும். நாம் இங்கிருந்து முன்னெடுத்துச் செல்ல வேண்டும். என்னை முடிவெடுக்க விடுங்கள்,” என்று செய்தியாளர்களிடம் மாமன்னர் கூறினார்.


பிரதமர் வேட்பாளர்கள் அன்வாரையும் முகைதீனையும் சந்திக்கிறார் மலேசிய மாமன்னர்

பக்கத்தான் ஹரப்பான் தலைவர் அன்வார் இப்ராகிமையும் பெரிக்கத்தான் நேஷனல் தலைவர் முகைதீன் யாசினையும் இன்று செவ்வாய்க்கிழமை மாலை அரண்மனையில் சந்திக்க மலேசிய மாமன்னர் உத்தரவிட்டுள்ளார்.

பக்கத்தான் ஹரப்பானையோ பெரிக்கத்தான் நேஷனலையோ ஆதரிக்காமல் எதிர்க்கட்சிக் கூட்டணியாக இருந்துவிட தேசிய முன்னணிக் கூட்டணி முடிவெடுத்துவிட்டதால், எந்தவொரு தலைவருக்கும் நாடாளுமன்றத்தில் தனிப்பெரும்பான்மை இல்லை. இதனால், மலேசியாவின் 10வது பிரதமரை நியமிக்கும் பொறுப்பு இப்போது மாமன்னரிடம் உள்ளது.

“தனிப்பெரும்பான்மையில் எந்தவொரு எம்.பி.க்கும் நம்பிக்கை இல்லாததால், பக்கத்தான் ஹரப்பான், பெரிக்கத்தான் நேஷனல் கூட்டணித் தலைவர்களை மாலை 4.30 மணிக்கு சந்திக்க மாமன்னர் உத்தரவிட்டுள்ளார்,” என்று அரண்மனை வெளியிட்ட அறிக்கை கூறியது.

முன்னதாக, அரண்மனைக்கு வெளியே திரண்டிருந்த செய்தியாளர்களை பிற்பகல் 2 மணிக்குப் பிறகு சந்தித்துப் பேசிய மாமன்னர் சுல்தான் அப்துல்லா அகமது ஷா, வாக்காளர்களின் முடிவை மதிக்கும்படி அனைத்துக் கட்சிகளுக்கும் அறைகூவல் விடுத்தார்.


கூட்டணிகளைத் தாண்டிய ஐக்கிய அரசாங்கத்தை அமைக்க மாமன்னர் அறிவுறுத்து

ஐக்கிய அரசாங்கத்தை அமைக்கும்படி மலேசிய மாமன்னர் கேட்டுக்கொண்டுள்ளதாக பக்கத்தான் ஹரப்பான் கூட்டணித் தலைவர் அன்வார் இப்ராகிம் கூறியுள்ளார்.

தம்மையும் பெரிக்கத்தான் நேஷனல் தலைவர் முகைதீன் யாசினையும் சந்தித்துப் பேசிய பிறகு மாமன்னர் இவ்வாறு கூறியதாக திரு அன்வார் சொன்னார்.

“அமைக்கப்படும் அரசாங்கம் அனைத்துக் கட்சிகள், இனங்கள், சமயங்கள் மற்றும் வட்டாரங்களைப் பிரதிநிதிக்க வேண்டும்” என்று மாமன்னர் அறிவுறுத்தியுள்ளதாக திரு அன்வார் கூறினார்.

“ஐக்கிய அரசாங்கத்தை அமைக்க சொல்வதை நான் ஏற்றுக்கொள்கிறேன். எங்களுக்கும் மாமன்னர் இறுதி முடிவை எடுக்கவும் சற்று காலஅவகாசம் கொடுங்கள்.

“யார் பிரதமராவது என்பது பற்றி இன்னும் முடிவெடுக்கப்படவில்லை. காலியிடம் உள்ளது. அதற்கான விண்ணப்பங்களும் வரவேற்கப்படுகின்றன,” என்றார் அவர்.

இதற்கிடையே, தேசிய முன்னணிக் கூட்டணியின் 30 நாடாளுமன்ற உறுப்பினர்களை மாமன்னர் நாளை புதன்கிழமை காலை தனித்தனியாக சந்திக்கவுள்ளார். நாடாளுமன்றத்தில் பெரும்பான்மையைக் கோரும் தலைவர் யார் என்பதை உறுதிப்படுத்த இந்தச் சந்திப்பு இடம்பெறவிருக்கிறது.


மலேசிய அரசியல் இழுபறி; தேசிய முன்னணியைச் சந்தித்த மலேசிய மாமன்னர்

மலேசியாவில் அனைவரின் கவனமும் தற்போது பாரிசான் நே‌ஷனல் கூட்டணி மீதுள்ளது.

புதன்கிழமை (நவ. 23) காலையில் மலேசிய மாமன்னர் பாரிசான் நே‌ஷனல் எனப்படும் தேசிய முன்னணியின் தலைவர்களை சந்தித்தார்.

ஐக்கிய அரசாங்கத்தில் பங்கெடுக்கும்படி மாமன்னர் தேசிய முன்னணியைக் கேட்டுக் கொண்டதாக அதன் தலைவர் ஸாஹிட் ஹமிடி கூறியுள்ளார்.

மாமன்னரின் அந்த யோசனையை தாம் ஏற்பதாக பக்கத்தான் ஹரப்பான் கூட்டணியின் தலைவர் அன்வார் இப்ராஹிம் ஏற்கெனவே சொல்லியிருந்தார்.

ஆனால் புதன்கிழமை மாலையில் தேசிய முன்னணியின் தலைவர்கள், பெரிக்கத்தான் நே‌ஷனல் கூட்டணியின் தலைவர்களுடன் கோலாலம்பூரில் உள்ள செயிண்ட் ரெஜிஸ் ஹோட்டலில் சந்திப்பு நடத்தினர்.

இதற்கிடையே மலேசிய மாமன்னர் நாளை வியாழக்கிழமை மாநில மன்னர்களைச் சந்திக்கவுள்ளார்.

மத்திய அரசாங்கத்தை அமைப்பது பற்றிய மாநில மன்னர்களின் கருத்தை அறிந்துகொள்ள அந்த கூட்டம் நடைபெறவுள்ளது.

மலேசியப் பொதுத் தேர்தலில் அன்வார் இப்ராஹிம் தலைமையிலான பக்கத்தான் ஹரப்பான் கூட்டணியும் முகைதீன் யாசின் தலைமையிலான பெரிக்கத்தான் நே‌ஷனல் கூட்டணியும் கணிசமான இடங்களைப் பெற்றன.

ஆனால் எந்தக் கூட்டணிக்கும் பெரும்பான்மை இடங்கள் கிடைக்கவில்லை.

மூன்றாவது பெரிய கூட்டணியான தேசிய முன்னணி ஆதரவு தெரிக்கும் தரப்புதான் அடுத்த ஆட்சியை அமைக்கும் என்று கருதப்படுகிறது.


மலேசியாவின் 10வது பிரதமராக அன்வார் இப்ராகிம் பதவி ஏற்கிறார்

பக்கத்தான் ஹரப்பான் கூட்டணித் தலைவர் அன்வார் இப்ராகிம் மலேசியாவின் 10வது பிரதமராக இன்று வியாழக்கிழமை மாலை 5 மணிக்கு பதவி ஏற்கிறார்.

இதன்மூலம் பிரதமராக இவரது 24 ஆண்டுகால காத்திருப்பு ஒரு முடிவுக்கு வருகிறது.

மலேசியாவின் ஒன்பது மாநில மன்னர்களைச் சந்தித்த பிறகு மாமன்னர் இந்த முடிவை எடுத்ததாக தேசிய அரண்மனை வெளியிட்ட அறிக்கையில் தெரிவித்தது.

“மன்னர்களின் கருத்துகளைக் கேட்டறிந்த பின்னர், மலேசியாவின் 10வது பிரதமராக அன்வார் இப்ராகிமை நியமிக்க மாமன்னர் ஒப்புதல் அளித்தார்,” என்று அரச தலைமை அதிகாரி ஃபாட்லி சம்சுதீன் இன்று வியாழக்கிழமை பிற்பகல் வெளியிட்ட அறிக்கையில் தெரிவித்தது.

கடந்த சனிக்கிழமை நடந்த பொதுத் தேர்தலில் எந்தவொரு கூட்டணிக்கும் தனிப்பெரும்பான்மை கிடைக்காததால் மலேசியாவில் தொங்கு நாடாளுமன்றம் அமைந்தது.

அதையடுத்து, கூட்டணிகளைத் தாண்டிய ஐக்கிய அரசாங்கத்தை அமைக்க மாமன்னரின் பரிந்துரையைப் பெரும்பாலான கட்சிகள் ஏற்றுள்ளன.

தேசிய முன்னணிக் கூட்டணியைச் சேர்ந்த அம்னோ கட்சி, ஐக்கிய அரசாங்கத்தில் சேர இன்று வியாழக்கிழமை உறுதி தெரிவித்துள்ளது. முன்னதாக, எதிர்க்கட்சிக் கூட்டணியாக இருக்கப்போவதாக தேசிய முன்னணி கூறியிருந்தது.

மற்ற அரசியல் கட்சிகளும் ஐக்கிய அரசாங்கத்தில் சேர உறுதி தெரிவித்துள்ளன.

ஒத்த சிந்தனை உடைய கட்சிகளுடன் சேர்ந்து ஐக்கிய அரசாங்கத்தை அமைப்பதை தாம் பரிசீலிக்க இருப்பதாக பெரிக்காத்தான் நேஷனல் கூட்டணியும் கூறியுள்ளது.

ஓரினப் புணர்ச்சி, அதிகார துஷ்பிரயோகம் போன்ற சர்ச்சைக்குரிய குற்றச்சாட்டுகளால் 1998ல் துணைப் பிரதமர் பதவியிலிருந்து நீக்கப்பட்ட திரு அன்வார், 24 ஆண்டுகளுக்குப் பிறகு பிரதமர் பதவிக்கு எழுச்சி பெற்றுள்ளார்.


மலேசியாவின் 10வது பிரதமராக பதவியேற்றார் அன்வார் இப்ராகிம்; 24 ஆண்டு காத்திருப்பு முடிவுக்கு வந்தது

பக்கத்தான் ஹரப்பான் கூட்டணித் தலைவர் அன்வார் இப்ராகிம் மலேசியாவின் 10வது பிரதமராக இன்று வியாழக்கிழமை பதவி ஏற்றார். இதன்மூலம் பிரதமராக வேண்டும் என்ற இவரது 24 ஆண்டுகால காத்திருப்பு ஒரு முடிவுக்கு வந்துள்ளது.

மலேசியாவின் ஒன்பது மாநில மன்னர்களைச் சந்தித்த பிறகு பிரதமர் பதவிக்கு திரு அன்வாரை நியமிக்க மாமன்னர் முடிவெடுத்தார்.

“மன்னர்களின் கருத்துகளைக் கேட்டறிந்த பின்னர், மலேசியாவின் 10வது பிரதமராக அன்வார் இப்ராகிமை நியமிக்க மாமன்னர் ஒப்புதல் அளித்தார்,” என்று அரச தலைமை அதிகாரி ஃபாட்லி சம்சுதீன் கூறினார்.

அரசாங்கத்துக்கான தலைமைச் செயலாளர், தலைமை நீதிபதி, தலைமைச் சட்ட அதிகாரி, நாடாளுமன்றத்தின் இரு அவை நாயகர்கள், பக்கத்தான் ஹரப்பான், தேசிய முன்னணிக் கூட்டணித் தலைவர்கள் உள்ளிட்டோர் திரு அன்வாரின் பதவியேற்பு விழாவில் கலந்துகொண்டனர்.

தம்முடைய மனைவியும் முன்னாள் துணைப் பிரதமருமான வான் அஸிஸா வான் இஸ்மாயிலுக்கு பக்கத்தில் திரு அன்வார் அமர்ந்திருந்தார். நாடாளுமன்ற முன்னாள் உறுப்பினர் நூருல் இஸா அன்வார் உட்பட இத்தம்பதியரின் ஆறு பிள்ளைகளும் உடனிருந்தனர்.


ஐக்கிய அரசாங்கத்தில் சேர பெரிக்காத்தான் நேஷனலுக்கு அழைப்பு விடுப்பேன்: அன்வார்

தாம் வழிநடத்தும் ஐக்கிய அரசாங்கத்தில் சேர பெரிக்காத்தான் நேஷனல் கூட்டணிக்கு தாம் அழைப்பு விடுக்கப்போவதாக மலேசியாவின் புதிய பிரதமர் அன்வார் இப்ராகிம் கூறியுள்ளார்.

பிரதமராக பதவியேற்று முதன்முறையாக செய்தியாளர் சந்திப்பில் கலந்துகொண்டு பேசிய அவர், மலாய் பெரும்பான்மையினரின் உரிமைகளும் மலேசியாவின் அதிகாரபூர்வ சமயமான இஸ்லாமும் பாதுகாக்கப்படும் என்று கூறினார்.

அதேவேளையில், அனைத்து இனக் குழுக்களின் உரிமைகளையும் மலேசியப் பிரதேசங்களையும் தாம் பாதுகாக்கப்போவதாக திரு அன்வார் கூறினார்.

பொதுத் தேர்தலில் 82 நாடாளுமன்றத் தொகுதிகளில் வென்றுள்ள தமது பக்கத்தான் ஹரப்பான் கூட்டணியுடன், 30 தொகுதிகளில் வென்றுள்ள தேசிய முன்னணியும் 23 தொகுதிகளில் வென்றுள்ள கபுங்கான் சரவாக் கட்சியும் தமது ஐக்கிய அரசாங்கத்தில் இடம்பெற்றுள்ளதாக திரு அன்வார் தெரிவித்தார்.


விலைவாசி உயர்வைச் சமாளிப்பதற்கு முன்னுரிமை: அன்வார்

மலேசியாவின் புதிய பிரதமராக இன்று வெள்ளிக்கிழமை முதல் நாளாக பணியைத் தொடங்கியுள்ள திரு அன்வார் இப்ராகிம், வாழக்கைச் செலவினத்தைச் சமாளிப்பதில் தாம் முன்னுரிமை அளிக்கப்போவதாக கூறியுள்ளார்.

நேற்று வியாழக்கிழமை மலேசியாவின் 10வது பிரதமராக பதவியேற்ற இவர், இதற்கு முன்பிருந்த அமைச்சரவைகளைவிட தாம் சிறிய அமைச்சரவையைக் கொண்டிருக்கப்போவதாகத் தெரிவித்துள்ளார்.

தமது கூட்டணி அரசாங்கத்திற்காக அமைச்சரவை நியமனங்களை திரு அன்வார் இன்னும் அறிவிக்கவில்லை.

இதற்கிடையே, பிரதமராக திரு அன்வார் நியமிக்கப்பட்டுள்ளதை தாம் ஏற்றுக்கொண்டுள்ளதாக முன்னாள் பிரதமர் முகைதீன் யாசின் இன்று வெள்ளிக்கிழமை கூறியுள்ளார். தமது பெரிக்காத்தான் நேஷனல் கூட்டணி, எதிர்க்கட்சிக் கூட்டணியாக செயல்படும் என்றும் அவர் தெரிவித்தார்.

திரு அன்வாருக்கு எதிராக பிரதமர் வேட்பாளராகப் போட்டியிட்ட திரு முகைதீன், திரு அன்வார் பிரதமராக நியமிக்கப்பட்டதை முதலில் ஏற்க மறுத்தார். நாடாளுமன்றத்தில் திரு அன்வார் தமது பெரும்பான்மையை நிரூபிக்குமாறு திரு முகைதீன் சவால் விடுத்திருந்தார்.


மலேசியப் பிரதமர் அன்வாருடன் பேசினார் பிரதமர் லீ; சிங்கப்பூருக்கு வருமாறு அழைப்பு விடுத்தார்

மலேசியாவின் புதிய பிரதமராக பதவியேற்ற அன்வார் இப்ராகிமுடன் பிரதமர் லீ சியன் லூங் இன்று வெள்ளிக்கிழமை தொலைபேசியில் பேசினார். விரைவில் சிங்கப்பூருக்கு வருமாறு திரு அன்வாருக்கு பிரதமர் லீ அழைப்பு விடுத்தார்.

“எங்களது இருதரப்பு உறவை மேலும் வலுப்படுத்த, அவருடனும் (திரு அன்வார்) புதிய அரசாங்கத்துடனும் சேர்ந்து பணியாற்ற நான் ஆவலுடன் இருக்கிறேன்,” என்று தமது ஃபேஸ்புக் பதிவில் பிரதமர் லீ குறிப்பிட்டார்.

திரு அன்வாரை பல்லாண்டு காலமாக தமக்குத் தெரியும் என்று கூறிய பிரதமர் லீ, கடைசியாக 2018ல் தாம் அவரைச் சந்தித்ததாகச் சொன்னார். அப்போது சிங்கப்பூருக்கு வந்திருந்த திரு அன்வார், சிங்கப்பூருக்கும் மலேசியாவுக்கும் இடையிலான இருதரப்பு உறவுகளின் முக்கியத்துவம் குறித்து மாநாடு ஒன்றில் உரையாற்றி இருந்தார்.

“சிங்கப்பூரும் மலேசியாவும் நெருங்கிய பங்காளித்துவ நாடுகளாகும். இரு நாடுகளுக்கும் இடையே நீண்டகால நட்பு உள்ளது. நமது இருதரப்பு உறவை மேம்படுத்த இன்னும் பலவற்றை நம்மால் செய்ய முடியும்,” என்று பிரதமர் லீ குறிப்பிட்டார்.

சமூக ஊடகத்தில் பிரதமர் லீக்குப் பதிலளித்த திரு அன்வார், தொலைபேசி அழைப்புக்காகவும் வாழ்த்து தெரிவித்ததற்காகவும் நன்றி கூறினார்.

இதுகுறித்து திரு அன்வார் வெளியிட்ட டுவிட்டர் பதிவில், “நெருங்கிய அண்டை நாடுகளாகவும் ஆசியானில் பங்காளித்துவ நாடுகளாகவும் மலேசியாவும் சிங்கப்பூரும் பல பொதுவான அம்சங்களையும் ஒன்றோடு ஒன்று பின்னிப் பிணைந்த வரலாற்றைக் கொண்டுள்ளன.

“அடுத்துவரும் சந்தர்ப்பத்தில் உங்களைச் சந்திக்கவும் மலேசியா-சிங்கப்பூர் உறவுகளை மேலும் முன்னெடுத்துச்செல்வதில் சேர்ந்து பணியாற்றவும் நான் ஆவலுடன் உள்ளேன்,” என்றார்.


பெரிக்காத்தான் நேஷனல் எதிர்க்கட்சிக் கூட்டணியாக செயல்படும்; அன்வார் அரசின் குறை, நிறைகளைக் கண்காணிக்கும்

தமது ஐக்கிய அரசாங்கத்தில் சேர மலேசியப் பிரதமர் அன்வார் இப்ராகிம் விடுத்த அழைப்பை ஏற்க பெரிக்காத்தான் நேஷனல் கூட்டணி அதிகாரபூர்வமாக மறுத்துள்ளது. அது தொடர்ந்து எதிர்க்கட்சிக் கூட்டணியாக இருக்கும் என்று அதன் தலைவர் முகைதீன் யாசின் கூறியுள்ளார்.

பக்கத்தான் ஹரப்பான் கூட்டணி அரசின் குறை, நிறைகளைக் கண்காணித்து அதற்கேற்றபடி தமது கூட்டணி செயல்படும் என்று திரு முகைதீன் இன்று வெள்ளிக்கிழமை சொன்னார்.

“பெரிக்காத்தான் நேஷனல், நாடாளுமன்ற ஜனநாயக மரபுகள் வழி மக்கள் குரலை எதிரொலிக்கும்.

“மக்கள் நலனுக்கும் நாட்டின் வளப்பத்துக்கும் நாங்கள் தொடர்ந்து பாடுபடுவோம்,” என்று திரு முகைதீன் விளக்கினார்.

முன்னதாக, திரு அன்வாரின் ஐக்கிய அரசாங்கத்தில் சேர அவரது அழைப்பை ஏற்பதா என்பது பற்றி பெரிக்காத்தான் நேஷனல் கூட்டணிக் கட்சிகளுடன் சேர்ந்து தான் கலந்தாலோசிக்கப்போவதாக மலேசிய இஸ்லாமிய கட்சி (பாஸ்) கூறியிருந்தது.

இதுபற்றிக் கூறிய பாஸ் கட்சியின் தலைமைச் செயலாளரும் முன்னாள் சட்ட அமைச்சருமான தாக்கியுடின் ஹசான், “பிரதமர் தனது ஐக்கிய அரசாங்கத்தில் சேர அழைப்பு விடுத்திருப்பதற்கு நாங்கள் நன்றி தெரித்துக்கொள்கிறோம்,” என்றார்.

தொடர்ந்து பேசிய திரு தாக்கியுடின், 15வது பொதுத் தேர்தலுக்குப் பிறகு நாட்டின் தலைமைத்துவம் தொடர்பாக எழுந்த சிக்கல் சுமுகமாகவும் அமைதியாகவும் தீர்க்கப்பட்டதற்கு பாஸ் நன்றிக்கடன் பட்டுள்ளது. இதில் தங்கள் கட்சி மாமன்னரின் முடிவை ஏற்பதாக அவர் கூறினார்.

“மாமன்னரை மதிப்பதுடன் அவர் தனக்குள்ள அதிகாரத்தின்படி, குறிப்பாக கூட்டரசின் அரசியல் சாசனத்தின்படி, அவர் பிரதமர் தேர்வில் எடுத்த முடிவை நாங்கள் பாராட்டுகிறோம்,” என்று அவர் சொன்னார்.

24 ஆண்டுகள் காத்திருந்த பின் மலேசியாவின் 10வது பிரதமராக திரு அன்வார், 75, நேற்று வியாழக்கிழமை பதவிப் பிரமாணம் ஏற்றுக்கொண்டார்.

பக்கத்தான் ஹரப்பான் கூட்டணித் தலைவருமான அவர், டிசம்பர் 19ஆம் தேதி நாடாளுமன்றத்தை கூட்டும் திட்டத்தில் உள்ளார். அன்று நாடாளுமன்றத்தின் முதல் அலுவலாக தமது அரசுக்கு நம்பிக்கை வாக்கெடுப்பு கோர உள்ளார் திரு அன்வார்.

மலேசிய மாமன்னர், திரு அன்வாரை பிரதமர் பதவிக்காக தேர்வு செய்த முடிவை ஏற்க பெரிக்காத்தான் கூட்டணியின் தலைவர் முகைதீன் யாசின் மறுத்ததைத் தொடர்ந்து மேற்கூறியபடி நடந்தது.

இது குறித்துப் பேசியிருந்த திரு முகைதீன், தமக்கு 115 நாடாளுமன்ற உறுப்பினர்கள் ஆதரவு இருப்பதற்கான ஆதாரத்தை மாமன்னரிடம் தாம் சமர்ப்பித்துள்ளதாகக் கூறி பிரதமர் பதவிக்கு அன்வார் தேர்வு செய்யப்பட்டதை எதிர்த்தார்.


அரை நூற்றாண்டு கழித்து  அப்பாவின் கல்லறையைக் கண்டார்

தமிழ் நாட்டின் திருநெல்வேலியிலிருந்து மலேசியாவின் கெர்லிங் வரை தேடிச்சென்ற மகன்

திருநெல்வேலி மாவட்டம் வெங்கடம்பட்டி கிராமத்தைச் சேர்ந்த 56 வயது திருமாறனின் தந்தை பூங்குன்றன் என்கிற கே. ராமசுந்தரம் மலேசியாவில் உள்ள பள்ளி ஒன்றில் ஆசிரியராக பணியாற்ற குடும்பத்துடன் சென்றார். அங்கு மகன் பிறந்த ஆறு மாதங்களில் 1967ஆம் ஆண்டு, 37 வயதில் ராமசுந்தரம் நிமோனியா காய்ச்சலில் இறந்து விட்டார். அவரின் தாயார் ராதாபாய் அவரை அங்கே அடக்கம் செய்துவிட்டு திருமாறனை இந்தியாவுக்கு அழைத்து வந்துவிட்டார்.

திருமாறனுக்கு 22 வயதானபோது தாயும் இறந்துவிட்டார். ஆதரவற்றுப்போன திருமாறன் சமூக சேவையில் ஆர்வம் காட்டத் தொடங்கினார்.

பல சமூகப் பணிகளில் ஈடுபட்டபோதிலும் அவர் மனதில் தந்தை பற்றிய நினைவுகள் தோன்றியபடியே இருந்தன. தந்தையின் பழைய கடிதங்களும் தாயார் அவர் பற்றிக் கூறியிருந்த குணநலன்களும் மட்டுமே எஞ்சியிருந்த நிலையில் எப்படியாவது அவரது கல்லறைக்குச் சென்று மரியாதை செலுத்த வேண்டும் என்ற எண்ணம் திருமாறனுக்குள் தீவிரமாகியது. கூகல் உதவியுடன் தேடலில் இறங்கினார்.

அவர் மலேசியாவின் கெர்லிங்கில் உள்ள கெர்லிங் தமிழ்ப்பள்ளியில் பணிபுரிந்தார் என்பதை அறிந்திருந்த திருமாறன், கூகல் மூலம் பள்ளிக் கட்டடம் சேதமுற்ற தால் பள்ளி வேறு இடத்திற்கு மாற்றப்பட்டதைக் கண்டார்.

பள்ளித் தலைமை ஆசிரியர் குமார் சிதம்பரத்தின் மின்னஞ்சல் முகவரியைப் பெற்று, தந்தையின் கல்லறையைக் கண்டுபிடிக்க விரும்புவதாகச் சொன்னார்.

அவரின் உதவியுடன். தந்தையின் பழைய மாணவர்களான மோகன ராவ், நாகப்பன் ஆகியோருடன் தொடர்புகொண்டார். 80 வயதான இருவரும், கெர்லிங்கில் தங்கள் ஆசிரியரின் கல்லறையைக் கண்டுபிடித்து உதவினர்.

“நவம்பர் 8ஆம் தேதி நான் மலேசியாசென்றேன். அங்கு என் தந்தையின் கல்லறையைப் புதருக்குள் பார்த்தேன். கல்லறை சற்று சேதமடைந்திருந்தாலும் அதில் என் தந்தையின் உருவப்படமும் பெயரும், பிறப்பு - இறப்பு தேதிகளும் இருந்தன,” என்று நெகிழ்ந்த திருமாறனின் கதை இணையத்தில் பரவலானது.

தமிழக முதல்வர் மு.க.ஸ்டாலின் உள்பட பலரும் திருமாறனின் வாழ்நாள் தேடல் குறித்து வியந்தனர்.

ஆதரவற்றவர்களைப் பாதுகாக்க இல்லம் ஒன்றை நடத்தி வருகிறார். இதுவரை சுமார் 60 ஆதரவற்ற ஜோடிகளுக்கு திருமணம் செய்து வைத்துள்ளார். 100க்கும் மேற்பட்டோருக்கு வேலை வாய்ப்பு பெற்றுத் தர உதவியதோடு, 3,009 ரத்த தான முகாம்களையும் நடத்தியுள்ளார். பெற்றோரை இழந்த பிறகு தனது வாழ்க்கையை சமூக சேவைக்காக அர்ப்பணித்துள்ளார் திருமாறன்.


திடீர் நிலச்சரிவில் பலர் உயிரோடு புதைந்தனர்

மலேசியாவில் நிகழ்ந்த விபத்தில் ஒரு சிறுவன், ஆறு பெண்கள் உட்பட 21 பேர் மரணம்

மலேசியாவின் புகழ்பெற்ற சுற்றுலாத் தலமான ஜெண்டிங் ஹைலண்ட் அருகே நிகழ்ந்த நிலச்சரிவில் பலர் உயிரோடு புதையுண்டதால் உயிரிழந்தவர்களின் எண்ணிக்கை மேலும் அதிகரிக்கும் என அஞ்சப்படுகிறது.

இதுவரை 21 உடல்கள் மீட்கப்பட்டுள்ளன. இன்னும் பலரைக் காணவில்லை என்று நேற்று மதியம் மலேசிய அதிகாரிகள் தெரிவித்தனர்.

தலைநகர் கோலாலம்பூரின் புறநகப் பகுதி யில் பத்தாங் காலியில் உள்ள ஃபாதர்ஸ் ஆர்கானிக் பண்ணையில் அமைக்கப்பட்டிருந்த பல முகாம்கள் நிலச்சரிவில் புதை யுண்டன. இதில் 25 பேர் வரை புதையுண்டதாக உலு சிலாங்கூர் காவல்துறை தலைவர் சுஃபியன் அப்துல்லா நேற்று மதியம் தெரிவித்தார்.

அவர்களை மீட்கும் பணியில் 15 அரசாங்க அமைப்புகளைச் சேர்ந்த 394 பேர் தீவிரமாக ஈடுபட்டதாகவும் அவர் கூறினார்.

நேற்று மதியம் வரை 61 பேரை அதிகாரிகள் மீட்டனர். காணாமல் போனவர்களை தேடும் பணி தொடர்ந்து நடைபெற்றது.

இறந்தவர்களில் ஒரு சிறுவனும் ஆறு பெண்களும் அடங்குவர் என்று சுகாதார அமைச்சர் டாக்டர் சலிஹா முஸ்தபா தெரிவித்தார். அங்கு அமைக்கப்பட்டிருந்த முகாம்களில் 79 பேர் முதல் 100 பேர் வரை தங்கியிருந்ததாகக் கூறப்படுகிறது.

வியாழன் அதிகாலை 2.15 மணியளவில் விபத்து நிகழ்ந்ததாக உயிர்பிழைத்த சிலர் கூறினர்.

முகாம் ஒன்றில் குடும்பத்தோடு தங்கியிருந்த 37 வயது சிங்கப்பூர் நிரந்தரவாசியான டீ இயோவ் கிங், இதுவரை தமது வாழ்க்கையில் கேட்டிராத பெரும் வெடிப்புச் சத்தத்தைக் கேட்டதாகத் தெரிவித்தார்.

விடியற்காலை 2.00 மணி அளவில் அவர் உறங்கச் சென்றார். அப்போது பெரும் சத்தம் கேட்டதாகவும் மனைவி, பிள்ளைகளுடன் வெளியே ஓடுவதற்குக்கூட நேரமில்லாமல் முகாமிலேயே பதுங்கிவிட்டதாகவும் அவர் கூறினார்.

“நாங்கள் அதிர்ஷ்டசாலிகள்,” என்றார் அவர்.

சிலாங்கூரில் உள்ள உலு யாம் பாரு காவல் நிலையத்திலிருந்து அவர் ஸ்ட்ரெய்ட்ஸ் டைம்சுக்கு பேட்டியளித்தார். திரு டீ, அவரது மனைவி, இரண்டு பிள்ளைகளான ஏழு வயது மகன், மூன்று வயது மகள் ஆகிய நால் வரும் காயமின்றி உயிர்தப்பினர். திரு டீயும் அவரது நண்பர்களும் விடுமுறையைக் கழிப்பதற்காக அங்கு சென்றனர்.

டார்ச் விளக்கு உதவியுடன் பாதியளவு புதைந்திருந்த குழந்தையின் குடும்பத்துக்கு அவர்கள் உதவி செய்தனர். 3.00 மணியளவில் திரு டீ உட்பட உயிர் பிழைத்த அனை வரும் அங்கிருந்து உடனடியாக வெளியேற்றப் பட்டு பாதுகாப்பான இடத்துக்கு அனுப்பி வைக்கப்பட்டனர்.

மலேசிய பிரதமர் அன்வார் இப்ராகிம், நிலச்சரிவினால் தாம் அதிர்ச்சி அடைந்து உள்ளதாகத் தெரிவித்தார்.

நிலச்சரிவில் காணாமல் போனவர்களை உடனடியாக தேடி மீட்கும்படி அவர் அதிகாரி களுக்கு உத்தரவிட்டார்.

“மலேசியர்களே, தேடி மீட்புப் பணிகள் சுமூகமாக நடைபெற வேண்டும் என்று இறைவனிடம் பிரார்த்தனை செய்யுங்கள்,” என்று திரு அன்வார் கேட்டுக்கொண்டார்.

இதற்கிடையே முகாம்கள் உரிமம் இல்லாமல் செயல்பட்டதாக தகவல்கள் தெரிவிக் கின்றன.

“உரிமம் பெறாமல் சட்டவிரோதமாக முகாம்கள் அமைக்கப்பட்டுள்ளன. இயற்கை முறையில் காய்கறிகளைப் பயிரிடும் பண்ணை என்றே நடத்துநர்கள் உரிமம் பெற்று இருந்தனர்,” என்று உள்ளூர் அரசாங்க மேம்பாட்டு அமைச்சரான ஙா கோர் மிங் தெரிவித்தார்.

நீர்வீழ்ச்சி, ஆறு, மலைப்பகுதி போன்ற இடங்களில் உள்ள அனைத்து முகாம்களையும் அகற்ற உத்தரவிட்டுள்ளேன் என்று கூறிய அவர், இதனை மீறுவோருக்கு 50,000 ரிங்கிட் வரை அபராதமும் மூன்று ஆண்டுகள் வரை சிறைத் தண்டனையும் விதிக்கப்படும் என்று எச்சரித்தார்.

அங்கு வந்த உள்துறை அமைச்சர் சைஃபூதீன் நாசுஷன் இஸ்மாயில், அடுத்த உத்தரவு வரை அனைத்து முகாம் நடவடிக்கைகளையும் நிறுத்த உத்தரவிட்டுள்ளார்.


கடந்த நீண்ட வாரயிறுதி முடிவில் சிங்கப்பூர்-மலேசியா தரைவழி எல்லைகளில் போக்குவரத்து நெரிசல் எதிர்பார்த்த அளவுக்கு இல்லை

கடந்த நீண்ட வாரயிறுதியின் முடிவில் சிங்கப்பூர் தரைவழி எல்லை சோதனைச்சாவடிகளில் போக்குவரத்து நெரிசல் எதிர்பார்க்கப்பட்டதைவிட குறைவாக இருந்தது.

நேற்று செவ்வாய்க்கிழமை காலை 8 மணிக்கும் பின்னிரவு 1 மணிக்கும் இடையிலான உச்சநேரத்தில் சிங்கப்பூருக்குத் திரும்புவதைத் தவிர்த்துக்கொள்ளுமாறு குடிநுழைவு, சோதனைச்சாவடி ஆணையம் முன்னதாக அறிவுறுத்தியிருந்தது.

மலேசியாவிலிருந்து உட்லண்ட்ஸ் சோதனைச்சாவடி வழியாக நேற்று செவ்வாய்க்கிழமை மாலை சிங்கப்பூருக்கு வந்தோர், 20 முதல் 45 நிமிடங்களுக்குள் குடிநுழைவு நடைமுறையை நிறைவேற்றியதாகக் கூறினர்.

முன்னதாக, புனித வெள்ளி வாரயிறுதியில் 436,800க்கும் அதிகமான பயணிகள் சிங்கப்பூர்-மலேசியா தரைவழி எல்லைகளைக் கடந்தனர். இம்முறை அதைவிட அதிகமான பயணிகள் எல்லைகளைக் கடப்பர் என எதிர்பார்க்கப்படுவதாக ஆணையம் கடந்த வாரம் கூறியிருந்தது.

கடந்த வெள்ளிக்கிழமை (ஏப்ரல் 29), சனிக்கிழமை இரு நாள்களில் கிட்டத்தட்ட 280,000 பயணிகள் தரைவழி எல்லை வழியாக சிங்கப்பூரிலிருந்து மலேசியாவுக்குச் சென்றனர்.

மே தினம் கடந்த ஞாயிற்றுக்கிழமை வந்ததால், அதற்கு அடுத்த நாளான திங்கட்கிழமை பொது விடுமுறை தினமாக அமைந்தது. நேற்று செவ்வாய்க்கிழமை நோன்புப் பெருநாள் என்பதால், நேற்றைய தினமும் பொது விடுமுறையாக இருந்தது.


மலேசியாவில் மூவருக்கு வூஹான் கிருமி தொற்று, சிங்கப்பூரில் சிகிச்சை பெற்று வருபவரின் உறவினர்கள்

மலேசியாவில் மூன்று பேருக்கு வூஹான் கொரோனா கிருமி தொற்றியிருப்பதை மலேசிய சுகாதார அமைச்சர் சுல்கிஃப்லி அகமது உறுதிப்படுத்தியுள்ளார். மலேசியாவில் வூஹான் கிருமி தொற்றியுள்ள நோயாளிகள் கண்டுபிடிக்கப்பட்டது இதுவே முதல் முறை. மூவரும் சீன நாட்டவர்கள்.

 பாதிக்கப்பட்ட மூவரும் ஏற்கெனவே சிங்கப்பூரில் வூஹான் கொரோனா கிருமியால் பாதிக்கப்பட்ட முதல் சீன ஆடவரின் உறவினர்கள்.
 66 வயது சீன நாட்டவர் ஒருவருக்கு அந்த பாதிப்பு இருப்பது இம்மாதம் 23ஆம் உறுதிசெய்யப்பட்ட நிலையில், அவருடைய 37 வயது மகனையும் 53 வயது பெண் ஒருவரையும் அந்தக் கிருமி தொற்றி இருந்ததைச் சிங்கப்பூர் சுகாதார அமைச்சு நேற்று (ஜனவரி 24) உறுதி செய்தது.

 தற்போது மலேசியாவில் வூஹான் கொரோனா கிருமியால் பாதிக்கப்பட்டவர்கள் அந்த 66 வயது ஆடவரின் மனைவியும் பேரப்பிள்ளைகளும் ஆவர்.

அவர்கள் ஜோகூர் வழியாக மலேசியா சென்றபோது அங்கு மருத்துவமனையில் சோதிக்கப்பட்டு தனிமப்படுத்தப்பட்டனர். அம்மூவரும் தற்போது சிலாங்கூரில் உள்ள சுங்கை புலோ மருத்துவமனைக்குக் கொண்டு செல்லப்பட்டுள்ளனர்.

 கிருமித்தொற்று இருப்பது உறுதிசெய்யப்பட்ட 66 வயது ஆடவர் கடந்த 20ஆம் தேதி இங்கு வந்தார். அவருடன் சேர்த்து மொத்தம் 9 பேர் சீனாவிலிருந்து விமானம் வழி சிங்கப்பூர் வந்தனர்.

பாதிக்கப்பட்ட ஆடவர், அவரது மனைவி, மகன், மருமகள், இரண்டு பேரப்பிள்ளைகள் ஒரு குடும்பத்தைச் சேர்ந்தவர்கள். கணவன், மனைவி, இரு பிள்ளைகள் அடங்கிய நால்வர் இன்னொரு குடும்பத்தைச் சேர்ந்தவர்கள்.

பாதிக்கப்பட்டவருடன் நெருங்கிய தொடர்பு இருந்ததாக 46 பேர் அடையாளம் காணப்பட்டனர். அவர்களில் 24 பேர் ஏற்கெனவே இங்கிருந்து கிளம்பிச் சென்றுவிட்டனர்.

“பாதிக்கப்பட்டவரிடமிருந்து 2 மீ. தொலைவிற்குள், கிட்டத்தட்ட அரை மணி நேரம் அல்லது அதற்கு அதிகமான நேரம் இருந்தவர்கள் நெருங்கிய தொடர்புகொண்டவர்களாகக் கருதப்படுவர்,” என்றார் தொற்றுநோய்கள் பிரிவின் இயக்குநர் வெர்னன் லீ.


பொம்மை கார் வாங்க பெற்றோரின் காரை ஓட்டி விபத்தை ஏற்படுத்திய சிறுவன்

பொம்மை கார் வாங்குவதற்காக தம் பெற்றோரின் காரை சகோதரனுடன் ஓட்டிச் சென்று விபத்தை ஏற்படுத்தினான் ஆறு வயது சிறுவன் ஒருவன்.

மலேசியாவின் லங்காவித் தீவில் செவ்வாய்க்கிழமை (மே 9) இரவு அவன் இரண்டரை கிலோ மீட்டர் தூரத்துக்கு காரை ஓட்டிச் சென்ற பிறகு, கட்டுப்பாட்டை இழந்த கார் விளக்குக் கம்பத்தில் மோதியது.

சிறுவனின் கன்னத்தில் வெட்டுக் காயம் ஏற்பட்டது. மூன்று வயதான அவனது சகோதரன் காயமின்றித் தப்பினான்.

இச்சம்பவம் குறித்து லங்காவி காவல்துறையினர் விசாரணை நடத்தி வருகின்றனர். பெற்றோருக்குத் தெரியாமல் சிறுவன் காரை ஓட்டினான் என்று காவல்துறை உதவி ஆணையர் ஷரிமான் தெரிவித்தார்.


அஸ்மின் அலிக்கு ஆதரவாகப் பேசிய இளைஞர் அணி துணைத் தலைவர்

கோலாலம்பூர்: கெஅடிலான் கட்சிக்குள் உட்பூசல் அதிகரித்துள்ள நிலையில் அக்கட்சியின் இளைஞர் அணி துணைத் தலைவர் முகம்மது ஹில்மான், அக்கட்சியின் துணைத் தலைவர் அஸ்மின் அலிக்கு ஆதரவாக குரல் கொடுத்துள்ளார். டிசம்பர் 6ஆம் தேதி தொடங்கவுள்ள பிகேஆர் இளைஞர் அணி மாநாட்டை அஸ்மின் அலிதான் தொடங்கி வைக்க வேண்டும் என்றும் அதுதான் வழக்கம் என்றும் ஹில்மான் வலியுறுத்தியுள்ளார். இளைஞர் அணி மாநாட்டை துணைப் பிரதமர் வான் அசிசா அதிகாரபூர்வமாக தொடங்கி வைப்பார் என்று தெரிகிறது.


'தென்சீனக் கடலில் சீனக் கப்பல்கள்; அனைத்துலக சட்ட மீறல்'

ஜகார்த்தா: மலேசியாவிற்கும் போர்னியோவிற்கும் இடையில் உள்ள மீன்பிடி நீர் தொடர்பாக சீனாவுடனான பதற்றங்களுக்கு மத்தியில் இந்தோனீசிய அதிபர் ஜோகோ விடோடோ நத்துனா தீவை பார்வையிட சென்றார்.

இந்தோனீசிய கடற்பகுதிக்குள் சீன கப்பல்கள் நுழைந்ததையடுத்து, இந்தோனீசியாவும் போர் கப்பல்களையும் மீன்பிடி படகுகளையும் அப்பகுதிக்கு அனுப்பியுள்ளது.

டிசம்பர் முதல் சர்ச்சைக்குரிய தென்சீனக் கடல் பகுதியில் சீனக் கப்பல்கள் அதிகரித்திருப்பது அனைத்துலக சட்டத்தை மீறுவதாக உள்ளது என்றார் ஜோக்கோவி.

அமைச்சரவைக் கூட்டத்தில் பேசிய அவர், “நமது இறையாண்மை என்று வரும்போது எந்த பேச்சுவார்த்தைக்கு இடமிருக்காது,” என்றார்.


மகாதீர்: நஜிப் தொடர்பான ஒலிப்பதிவுகளை பகிரங்கமாக வெளியிட்டதில் தவறில்லை

லங்காவி: முன்னாள் பிரதமர் நஜிப் ரசாக்கின் ஒலிப்பதிவுகளை மலேசிய ஊழல் தடுப்பு ஆணையம் வெளியிட்டதில் தவறில்லை என்று மலேசிய பிரதமர் மகாதீர் முகம்மது (படம்) தற்காத்துப் பேசியுள்ளார்.

1எம்டிபி முறைகேடு தொடர்பில் சில விஷயங்களை மூடிமறைக்க மூத்த அரசாங்க அதிகாரிகளுடன் திரு நஜிப் நடத்திய உரையாடல்கள் என்று நம்பப்படும் ஒலிப்பதிவுகள் அவை.

அதுபோன்ற ஒன்பது ஒலிப்பதிவுகளை கடந்த வாரம் புதன்கிழமை ஊழல் தடுப்பு ஆணையத்தின் தலைவர் லத்தீஃபா கோயா வெளியிட்டார்.

அவற்றில் பதிவாகி இருந்த குரல்கள் திரு நஜிப், அவரது மனைவி ரோஸ்மா மன்சூர், மலேசிய ஊழல் தடுப்பு ஆணையத்தின் முன்னாள் தலைவர் ஸுல்கிஃப்லி அகமது, நஜிப்பின் முன்னாள் முதன்மை அந்தரங்கச் செயலாளர் ஷுக்ரி முகம்மது சாலி ஆகியோர் நடத்திய உரையாடலுடன் தொடர்புடையது என்று தான் நம்புவதாக ஆணையம் குறிப்பிட்டு இருந்தது.

அந்த ஒலிப்புதிவுகளை பகிரங்கமாக வெளியிட்டது முறையான செயல்தானா என்று பல்வேறு தரப்பிலும் விமர்சனங்கள் எழுந்துள்ளன.

இந்நிலையில், நேற்று முன்தினம் இரவு லங்காவியில் செய்தியாளர்களிடம் பேசிய திரு மகாதீர், 2018ஆம் ஆண்டில் நஜிப், ரோஸ்மா ஆகியோர் தொடர்புடைய வீடுகளிலும் அலுவலகங்களிலும் நடத்தப்பட்ட சோதனை மூலம் பறிமுதல் செய்யப்பட்ட நகை, பணம் உள்ளிட்ட பொருட்களை பொதுமக்கள் பார்வைக்கு வைக்கப்பட்டதற்கும் ஒலிப்பதிவுகள் வெளியிடப்பட்டதற்கும் பெரிய வேறுபாடு இல்லை என்றார்.

முறைகேட்டு விவகாரம் நீதிமன்றம் வரை வந்து வழக்கு விசாரணை நடைபெறுவதால் அது தொடர்பான எந்தவோர் அம்சத்தையும் பொதுமக்களிடம் மறைக்கப்போவதில்லை என்றும் டாக்டர் மகாதீர் கூறினார்.

ஆறு இடங்களில் கைப்பற்றப்பட்ட பொருட்களின் மதிப்பு 900 மில்லியன் ரிங்கிட்டுக்கும் (S$304 மில்லியன்) 1.1 பில்லியன் ரிங்கிட்டுக்கும் (S$371 மில்லியன்) இடைப்பட்ட மதிப்புடையது என்று போலிசார் அப்போது தெரிவித்திருந்தனர்.

மலேசிய வரலாற்றில் பறிமுதல் செய்யப்பட்ட பொருட்களின் மதிப்பில் இதுவே ஆகப்பெரியது என்றும் அவர்கள் கூறியிருந்தனர்.

ரொக்கப் பணமும் நகைகளும் நிரப்பப்பட்ட ஏராளமான பைகள், நூற்றுக்கணக்கான ஆடம்பர கைப்பைகள் ஆகியன அதிரடி சோதனை களில் கைப்பற்றப்பட்ட பொருட்களில் உள்ளடங்கி இருந்தன.


மலேசிய விபத்தில் உலகின் முதல்நிலை பூப்பந்து வீரர் காயம்

கோலாலம்பூர்: ஓட்டுநரை பலி வாங்கிய மலேசிய கார் விபத்தில் உலகின் முதல்நிலை பூப்பந்து வீரரான கென்டோ மோமோட்டா உட்பட நால்வர் காயங்களுடன் தப்பினர்.

நேற்று அதிகாலை 4.40 மணியளவில் மாஜு அதிவேக நெடுஞ்சாலையில் இந்த விபத்து நடந்தது.

இதில் பவன் என்று அடையாளம் காணப்பட்டுள்ள காரின் ஓட்டுநர் சம்பவ இடத்திலேயே மரணமடைந்ததாக சிலாங்கூர் தீயணைப்பு மற்றும் மீட்புத் துறை இயக்குனர் நோராசாம் காமிஸ் கூறினார்.

தற்போதைய உலக வெற்றியாளரான மோமோட்டாவின் மூக்கு உடைந்து, தாடையில் எலும்புமுறிவு, உதட்டில் தையல் என சிகிச்சை பெற்று வருகிறார்.

மற்ற பயணிகளான ஹிராயமா யூ, மோரிமோடோ ஆர்கிபுகி மற்றும் இங்கிலாந்தைச் சேர்ந்த பூப்பந்து வீரர் வில்லியம் தாமஸ்ஸும் சம்பவத்தின்போது அவ்வாகனத்தில் இருந்தனர்.

மோமோட்டா நேற்று முன்தினம் நடந்த மலேசியா மாஸ்டர்ஸ் போட்டியில் ஆண்கள் ஒற்றையர் பிரிவில் வெற்றிப் பெற்றார்.

இறுதிப் போட்டியில் டென்மார்க்கின் முன்னாள் உலக வெற்றியாளரான விக்டர் ஆக்செல்சனை அவர் தோற்கடித்தார்.


பக்கத்தான் ஹரப்பான்: தோல்வி மூலம் பாடம் கற்றுக்கொள்வோம்

மலேசியாவின் சாபா மாநிலத்தில் நடந்து முடிந்த கிமானிஸ் நாடாளுமன்றத் தொகுதி இடைத்தேர்தல் தோல்வியின் மூலம் பக்கத்தான் ஹரப்பான் பாடம் கற்றுக்கொள்ளும் என்றும் மக்களின் ஆதரவைப் பெறும் நோக்கில் அது மாற்றங்களை மேற்கொள்ளும் என்றும் துணைப் பிரதமர் டாக்டர் வான் அஸிஸா வான் இஸ்மாயில் தெரிவித்துள்ளார். சனிக்கிழமை நடந்த இடைத்தேர்தலில் எதிர்த்தரப்பு தேசிய முன்னணி வேட்பாளர் முகமது அலாமின் 2,029 வாக்குகள் கூடுதலாகப் பெற்று வென்றார். பக்கத்தான் ஹரப்பான் கூட்டணியில் அங்கம் வகிக்கும் வாரிசான் கட்சியின் வேட்பாளர் தோல்வியைத் தழுவினார்.

இந்தத் தோல்விக்கு தனிப்பட்ட ஒருவர் மட்டும் பொறுப்பாக முடியாது என்றும் மக்களிடம் நன்

மதிப்புப் பெற பக்கத்தான் ஹரப்பான் துடிப்புமிக்க நடவடிக்கைகளை மேற்கொள்ள வேண்டும் என்றும் அக்கூட்டணியைச் சேர்ந்த பிகேஆர் கட்சியின் தலைவர் அன்வார் இப்ராகிம் தெரிவித்துள்ளார்.

பிரதமர் மகாதீர் முகம்மது கூறுகையில், கிமானிஸ் தொகுதி வாக்காளர்கள் பக்கத்தான் ஹரப்பான் ஆட்சியின் நன்மையை இன்னும் உணரவில்லை என்றார்.

இருப்பினும் முந்திய ஆட்சியைக் காட்டிலும் தற்போதைய ஆட்சி சிறப்பானது என்பதை அவர்கள் காலப்போக்கில் உணருவார்கள் என்ற நம்பிக்கை தமக்கு இருப்பதாகவும் டாக்டர் மகாதீர் குறிப்பிட்டுள்ளார்.


வூஹான் வைரஸ் கிருமி: சீனாவில் ஆறாவது நபர் உயிரிழப்பு

சீனாவில் ‘சார்ஸ்’ போன்றதொரு வைரஸ் கிருமியால் பாதிக்கப்பட்டுள்ளவர்களின் எண்ணிக்கை 291ஆக அதிகரித்துள்ளதாக சீன அதிகாரிகள் இன்று (ஜனவரி 21) தெரிவித்தனர்.

சீனாவின் மத்திய நகரமான வூஹானில் பரவும் இந்த வைரஸ் கிருமியால் ஆறாவது நபர் உயிரிழந்துவிட்டதாக தெரிவிக்கப்பட்டுள்ளது.

நேற்றைய நிலவரப்படி, மொத்தம் 258 சம்பவங்கள் பதிவாகியிருந்ததாக வூஹான் மேயர் ஸாவ் ஸியன் வாங் பேட்டி ஒன்றில் கூறியிருந்தார்.

இந்நிலையில், 900க்கும் அதிகமானோர் மருத்துவப் பரிசோதனைக்கு உட்படுத்தப்பட்டிருப்பதாக தேசிய சுகாதார ஆணையம் தெரிவித்துள்ளது.

வூஹான் நகரில் 15 மருத்துவ ஊழியர்களுக்கு நிமோனியா காய்ச்சல் ஏற்பட்டிருப்பது கண்டறியப்பட்டுள்ளதாக வூஹான் நகராட்சி சுகாதார ஆணையம் வெளியிட்ட வேறோர் அறிக்கையில் குறிப்பிட்டது. அந்த வைரஸ் கிருமி, ஒருவரிடமிருந்து மற்றொருவருக்குத் தொற்றக்கூடியது உறுதிசெய்யப்பட்டுள்ளதாக ஆணையம் கூறியது.

விலங்குகளிடமிருந்து மனிதர்களுக்குத் தொற்றக்கூடியது என தொடக்கத்தில் நம்பப்பட்டாலும், அது மனிதர்களுக்கு இடையே தொற்றக்கூடியது என்பதை உலக சுகாதார நிறுவனம் இப்போது உறுதிப்படுத்தி உள்ளது.

சீனாவில் 2003ஆம் ஆண்டில் பரவிய ‘சார்ஸ்’ கிருமியை ‘கொரோனா வைரஸ்’ என்று அழைக்கப்படும் வூஹான் வைரஸ் கிருமி ஒத்திருப்பதாகக் கூறப்படுகிறது. ‘சார்ஸ்’ கிருமி 800 பேரின் உயிரைப் பறித்தது.
 சீனாவில் இந்த வைரஸ் கிருமி வேகமாகப் பரவி வருவதைத் தொடர்ந்து, பொதுவாக இன்று ஆசியப் பங்குச்சந்தையில் பங்குகளின் விலை, குறிப்பாக விமான நிறுவனங்கள், போக்குவரத்துப் பங்குகளின் விலை வீழ்ச்சி அடைந்தது.

சீனப் புத்தாண்டிற்கு இன்னும் இரு நாட்கள் மட்டுமே இருக்கும் வேளையில், சீனாவின் வெவ்வேறு பகுதிகளுக்கு இடையே மில்லியன் கணக்கானோர் பயணம் மேற்கொள்வர் என்பதால் வூஹான் கிருமி கட்டுக்கடங்காமல் பரவும் அபாயம் இருப்பதாக சுகாதார நிபுணர்கள் கூறுகின்றனர்.

சீனாவுக்கு வெளியே தென்கொரியா, ஜப்பான், தாய்லாந்து ஆகிய நாடுகளிலும் பாதிப்பு ஏற்பட்டிருப்பதாக முன்னதாக தெரிவிக்கப்பட்டிருந்த நிலையில், தைவானில் முதல் சம்பவம் பதிவாகியுள்ளதாகத் தெரிவிக்கப்பட்டது. நிலைமை மேம்படும் வரை வூஹானுக்குச் செல்வதைத் தவிர்க்குமாறு தைவானிய அரசாங்கம் மக்களைக் கேட்டுக்கொண்டது.

பிலிப்பீன்சிலும் ஆஸ்திரேலியாவிலும் இரு நோயாளிகளுக்கு இந்த வைரஸ் கிருமிக்கான அறிகுறிகள் தென்பட்டிருப்பதால் அந்நாடுகளின் சுகாதார அதிகாரிகள் விசாரணையை முடுக்கிவிட்டுள்ளனர்.

மத்திய பிலிப்பீன்சில் சீபு நகரில் ஐந்து வயது சிறுவன் ஒருவன் மருத்துவமனைக்குக் கொண்டு செல்லப்பட்டான். வூஹானிலிருந்து தமது தாயாருடன் நாடு திரும்பிய அவனுக்கு இருமல், காய்ச்சல் இருப்பதாகக் கண்டறியப்பட்டது.

ஆஸ்திரேலியாவின் பிரிஸ்பேன் நகரில் ஆடவர் ஒருவர் அவரது வீட்டில் தனிமைப்படுத்தப்பட்டு உள்ளார்.

வூஹான் கிருமியால் அவர் பாதிக்கப்பட்டுள்ளாரா என்பதை குவீன்ஸ்லாந்து சுகாதாரத்துறை அதிகாரிகள் பரிசோதித்தனர். வூஹானிலிருந்து அவர் நாடு திரும்பியதாக தெரிவிக்கப்பட்டது.

இந்நிலையில், வூஹானுக்குச் செல்ல முன்பதிவு செய்தவர்கள், முன்னெச்சரிக்கை நடவடிக்கையாக பயணத்தை ரத்து செய்தால் அதற்குக் கட்டணம் எதுவும் விதிக்கப்படாது என சீனப் பயண நிறுவனங்கள் தெரிவித்தன.

வூஹான் வைரஸ் குறித்து கலந்தாலோசிக்க உலக சுகாதார நிறுவனம், சுவிட்சர்லாந்தின் ஜெனிவா நகரில் இன்று அவசர சந்திப்பு ஒன்றை நடத்தவிருப்பதாக தகவல்கள் தெரிவிக்கின்றன.

இந்நிலையில், வூஹான் கிருமி சிங்கப்பூரில் பரவுவதைத் தடுக்க இங்கு கூடுதல் முன்னெச்சரிக்கை நடவடிக்கைகள் முடுக்கிவிடப்பட்டுள்ளதாக சுகாதார மூத்த துணை அமைச்சர் லாம் பின் மின் ஃபேஸ்புக்கில் பதிவிட்டுள்ளார்.

அதன் ஒரு பகுதியாக, சீனாவிலிருந்து சிங்கப்பூர் வரும் அனைத்து பயணிகளிடம் நாளை முதல் தீவிர மருத்துவப் பரிசோதனை நடத்தப்படும்.

சாங்கி விமான நிலையத்தில் உடல் வெப்பநிலையைப் பரிசோதிக்கும் முறை விரிவுபடுத்தப்படும் எனத் தெரிவிக்கப்பட்டுள்ளது.

#தமிழ்முரசு #வூஹான் #சீனா #மலேசியா #தென்கொரியா #ஆஸ்திரேலியா


ராம்கர்பால் சிங்: தோல்விகளுக்கு மகாதீர் பொறுப்பேற்க வேண்டும்

பெட்டாலிங் ஜெயா: கடந்த பொதுத் தேர்தலுக்குப் பிறகு மலேசியாவில் இதுவரை பத்து இடைத்தேர்தல்கள் நடத்தப்பட்டுள்ளன. அவற்றில் ஐந்து இடைத்தேர்தல்களில் ஆளும் கூட்டணியான பக்கத்தான் ஹரப்பான் தோல்வியைத் தழுவியது. இந்தத் தோல்விகளுக்கு நாட்டின் பிரதமர் டாக்டர் மகாதீர் முகம்மது பொறுப்பேற்க வேண்டும் என்று புக்கிட் கெலுகோர் நாடாளுமன்ற உறுப்பினர் திரு ராம்கர்பால் சிங் நேற்று தெரிவித்தார்.

தமது தந்தையான அமரர் திரு கர்பால் சிங்கைப் போலவே திரு ராம்கர்பால் சிங்கும் ஒரு வழக்கறிஞர், ஜனநாயக செயல் கட்சியைச் சேர்ந்தவர்.

அனைவருடனும் பணியாற்ற தாம் தயாராக இருப்பதாக டாக்டர் மகாதீர் தெரிவித்திருப்பது அவரது கட்சியுடன் கூட்டணி வைத்திருப்போருக்கு அவர் மீதுள்ள நம்பிக்கையைக் குறைப்பதாக திரு ராம்கர்பால் சிங் தெரிவித்தார். டாக்டர் மகாதீர் கூறுவதைப் பார்த்தால் அவர் அம்னோவுடனும் இணைந்து செயல்படத் தயாராக இருப்பதாக அவர் அக்கறை தெரிவித்தார்.


பாமாயில்: மலேசியாவை தாங்கிப் பிடித்தது பாகிஸ்தான்

கோலாலம்பூர்: பாமாயில் எனப்படும் செம்பனை எண்ணெய் இறக்குமதிக்கு இந்திய அரசாங்கம் கட்டுப்பாடுகள் அறிவித்ததைத் தொடர்ந்து வேறு சந்தைகளை நாடத் தொடங்கி உள்ளது மலேசியா.

காஷ்மீர் மாநிலத்தை இந்தியா அபகரித்துக்கொண்டதாக கடந்த செப்டம்பர் மாதம் ஐக்கிய நாடுகள் மன்றத்தில் மலேசிய பிரதமர் டாக்டர் மகாதீர் முகம்மது தெரிவித்ததில் இருந்தே இந்தியாவுக்கும் மலேசியாவுக்கும் இடையில் இலைமறை காயாக பூசல் நிலவியது. தொடர்ந்து, இந்திய அரசாங்கம் அண்மையில் திருத்திய அதன் குடியுரிமைச் சட்டத்தையும் டாக்டர் மகாதீர் விமர்சித்து இருந்தார்.

இவ்விரு பிரச்சினைகள் தொடர்பாக மலேசியாவுக்குப் பாடம் புகட்டக் கருதிய இந்தியா, மலேசியாவிலிருந்து பாமாயிலை இறக்குமதி செய்ய வேண்டாம் என வர்த்தகர்களைக் கேட்டுக்கொண்டதோடு சில கட்டுப்பாடுகளையும் அறிவித்தது. அதனைத்தொடர்ந்து இந்தோனீசியாவிலிருந்து பாமாயிலை வாங்கத் தொடங்கிய இந்திய வர்த்தகர்களுக்கு அதிர்ச்சி காத்திருந்தது. காரணம் முந்திய விலையைக் காட்டிலும் செம்பனை எண்ணெய் டன்னுக்கு 15 டாலர் முதல் 20 டாலர் வரை உயர்த்தப்பட்டது.

இந்தியாவுடனான பூசலைத் தீர்க்க அரசதந்திர முயற்சிகள் மேற்கொள்ளப்படும் என்று அண்மையில் அறிவித்திருந்த மலேசியாவின் பார்வை வேறு நாடுகளின் பக்கம் திரும்பி உள்ளது. பாமாயில் வர்த்தகத்துக்காக மத்திய கிழக்கு, ஆப்பிரிக்கா, மத்திய ஆசியா ஆகிய நாடுகளிடம் மலேசியா பேசி வருகிறது.

குறிப்பாக, பாகிஸ்தானுக்கு அண்மையில் பயணம் மேற்கொண்ட மலேசிய அடிப்படைத் தொழில் அமைச்சர் தெரசா கோக், பாமாயில் வர்த்தகத்தை ஊக்குவிக்கும் நடவடிக்கைகளில் ஈடுபட்டார். அதற்குக் கைமேல் பலன் கிடைத்தது. இம்மாதத்தின் முதல் 20 நாட்களில் பாகிஸ்தான் 74,000 டன் பாமாயிலை இறக்குமதி செய்துள்ளது. இது கடந்த ஆண்டு டிசம்பர் மாதத்தைக் காட்டிலும் 80 விழுக்காடு அதிகம் என்று எஸ்ஜிஎஸ் மலேசியா என்னும் சரக்குக் கண்காணிப்பு நிறுவனம் தெரிவித்து உள்ளது. அதேவேளை இந்தியாவிற்கான மலேசிய பாமாயில் விற்பனை கிட்டத்தட்ட 49 விழுக்காடு வீழ்ச்சியடைந்து 30,500 டன் ஆகிவிட்டது.


ஜோகூர் மன்னர்:  நினைத்தது நடந்துவிட்டது

ஜோகூர் பாரு: மலேசியாவில் வூஹான் கிருமித்தொற்று பரவலைக் கையாளப்படும் விதத்தை குறைகூறிய ஜோகூர் மன்னர், தான் நினைத்தது நடந்துவிட்டதாகக் கூறியுள்ளார்.

மலேசிய வாக்காளர்களை தான் எச்சரித்தது இப்போது நடந்துவிட்டதாக அவர் கூறினார். நாட்டில் வூஹான் கிருமித்தொற்று பரவலை தடுக்க ஏதாவது செய்ய வேண்டும் எனப் பலர் தம்மைக் கேட்டுக் கொண்டதாகத் தெரிவித்த மன்னர், “என்னால் உங்களுக்கும் உங்கள் குடும்பத்தாருக்கும் என்ன செய்ய முடியுமோ அதை நான் செய்வேன். ஏனெனில், நான் மன்னராக நியமிக்கப்பட்டபோது அதன் தொடர்பில் உறுதிமொழி எடுத்துக்கொண்டேன்,” என்று அவர் தமது ஃபேஸ்புக் பதிவில் குறிப்பிட்டுள்ளார்.

மலேசியாவில் கடந்த 2018ஆம் ஆண்டில் நடைபெற்ற பொதுத்தேர்தலில் அரசாங்கத்தை மாற்ற வேண்டாம் என வாக்காளர்களை எச்சரித்ததைச் சுட்டிய மன்னர், “இயந்திரம் முறிந்துபோனாலன்றி இப்போதிருக்கும் படகை மாற்ற வேண்டாம். படகை வழிநடத்தும் தலைவரையும் மாற்ற வேண்டாம். அதற்குப் பதிலாக படகுத் தலைவருடன் இணைந்து என்னைப் பணியாற்ற அனுமதியுங்கள்,” என்று அப்போது தான் கூறியதை நினைவுகூர்ந்தார்.

சீனாவுக்குப் பயணம் மேற்கொண்டுவிட்டு மலேசியாவுக்கு வந்த சீன நாட்டவர் நால்வருக்கு இந்தக் கிருமித்தொற்று இருப்பது கண்டுபிடிக்கப்பட்டுள்ளது அந்நாட்டில் பலரைக் கோபம் கொள்ள வைத்துள்ளது.

இது தற்பொழுது அந்நாட்டில் அரசியல் பிரச்சினையாக உருவெடுத்துள்ளது. இதில் சீனாவிலிருந்து வரும் பயணிகளைத் தடுத்து நிறுத்தப்போவதில்லை எனப் பிரதமர் மகாதீர் முகம்மது கூறியிருப்பதை வைத்து முன்னாள் பிரதமர் நஜிப் ரசாக் தமது ஃபேஸ்புக் பதிவில் மகாதீரைச் சாடியுள்ளார்.

இந்நிலையில், இணையத்தில் சீனப் பயணிகள் மலேசியாவுக்குள் வருவதைத் தடுக்க வேண்டும் என்று கோரும் மனு ஒன்றில் நேற்று காலை நிலவரப்படி 360,000 பேர் கையெழுத்திட்டு இருப்பதாக தெரிவிக்கப்பட்டுள்ளது.

மலேசியாவில் வூஹான் கிருமித்தொற்று இருப்பதாக சந்தேகிக்கப்படும் சீனாவிலிருந்து வந்த இரண்டு வயதுக் குழந்தை ஒன்றும் அந்தக் குழந்தையின் பெற்றோரும் மருத்துவமனையிலிருந்து தப்பித்ததாக வந்த செய்தி பொதுமக்களிடையே கோபம் அதிகரித்துள்ளதற்குக் காரணம் என்று செய்தித் தகவல்கள் கூறுகின்றன.


மலேசியாவில் தைப்பூசம் ரத்தாகும் சூழ்நிலை

கோலாலம்பூர்: மலேசியாவில் இவ்வாண்டு தைப்பூச விழா ரத்தாகும் சூழ்நிலை ஏற்பட்டுள்ளது.

மலேசியாவில் ஆகப்பெரிய நிகழ்வுகளில் தைப்பூசமும் ஒன்று. கோலாலம்பூரில் உள்ள பத்துமலை முருகன் கோயிலில் ஆண்டுதோறும் நடைபெறும் தைப்பூச விழாவில் பல்லாயிரக்கணக்கான பக்தர்கள் கலந்துகொள்வது வழக்கம்.

இவ்வாண்டு தைப்பூசம் அடுத்த மாதம் பிப்ரவரி 8ஆம் தேதி கொண்டாடப்படவுள்ளது.

இந்த நிலையில் கொரோனா கிருமி பரவல் காரணமாக தைப்பூசம் போன்ற மக்கள் பெருமளவில் கூடும் நிகழ்வுகள் ரத்து செய்யப்படலாம் என்று மலேசிய செய்தி இணையத்தளமான ‘தமிழர் ஊடகம்’ துணைப் பிரதமரை மேற்கோள்காட்டி தெரிவித்தது.

தைப்பூசம் போன்ற லட்சக்கணக்கானோர் கூடும் விழாக்களை ரத்து செய்வது குறித்த முடிவு, உலக சுகாதார நிறுவனம் வெளியிடும் தகவல்களைப் பொறுத்து அமையும் என்று மலேசியாவின் துணைப் பிரதமர் டாக்டர் வான் அஸிஸா வான் இஸ்மாயில் கூறியுள்ளார். மலேசியாவில் மேலும் ஒருவருக்கு ‘கொரோனா’ கிருமித்தொற்று உறுதிப்படுத்தப்பட்டுள்ளதையடுத்து அங்கு மொத்தம் எட்டுப் பேர் பாதிக்கப்பட்டுள்ளனர்.

செய்தியாளர் கூட்டத்தில் பேசிய வான் அஸிஸா வான் இஸ்மாயில், “கிருமித் தொற்றின் நிலவரத்தைப் பார்த்து முடிவு செய்யலாம்,” என்றார்.

மலேசிய தைப்பூச விழாவில் மலேசியர்கள் மட்டுமின்றி அண்டை நாடுகளைச் சேர்ந்தவர்களும் சுற்றுப்பயணிகளும் கலந்து கொள்கின்றனர். கடந்த ஆண்டு தைப்பூசத்தின்போது சுமார் 1.6 மில்லியன் மக்கள் அங்கு கூடினர் என்பது குறிப்பிடத்தக்கது.

“இத்தகைய கூட்டங்களை உலக சுகாதார நிறுவனம் நடத்த வேண்டாமென்று கூறினால் அதன் தொடர்பில் தகவல் வெளியிடுவோம்,” என்று திருவாட்டி வான் அஸிஸா கூறியதாக ‘தமிழர் ஊடகம்’ குறிப்பிட்டது.

விளையாட்டு நிகழ்ச்சிகள், சமயம் சார்ந்த புனித யாத்திரைகள் போன்ற பெருங்கூட்டங்கள் பொதுமக்களின் சுகாதாரத்துக்கு அச்சுறுத்தலாக விளங்கக்கூடும் என்றும் அந்தக் கூட்டங்கள் நடைபெறும் நாடு அல்லது நகரத்தின் பொதுச் சுகாதாரம் பாதிக்கப்படக்கூடும் என்றும் உலக சுகாதார நிறுவனம் கூறுகிறது.


பாமாயில்: மலேசியாவிற்கு பாகிஸ்தான் உதவும்

கோலாலம்பூர்: மலேசியாவிடமிருந்து அதிக அளவில் பாமாயில் வாங்க பாகிஸ்தான் முற்படும் என்று கூறியுள்ளார் பாகிஸ்தான் பிரதமர் இம்ரான் கான்.

இந்தியா, மலேசியா இடையிலான ராஜதந்திர உறவில் கடந்த மாதம் ஏற்பட்ட விரிசலைத் தொடர்ந்து, பாகிஸ்தான் பிரதமரின் இக்கூற்று அரசியல் முக்கியத்துவம் பெற்றுள்ளது.

முஸ்லிம்களுக்குப் பாகுபாடு காட்டும் இந்தியாவின் குடியுரிமை சட்டத் திருத்தம் குறித்து மலேசிய பிரதமர் மகாதீர் முகமது இந்திய அரசாங்கத்தை அப்போது விமர்சித்திருந்தார்.

இதையடுத்து, மலேசியாவில் இருந்து பாமாயில் வாங்க இந்திய அரசாங்கம் கட்டுப்பாடுகளை விதித்தது.

இந்நிலையில் இந்தியாவின் அண்டைநாடான பாகிஸ்தானின் பிரதமர் இம்ரான் கான், நேற்று முன் தினம் மலேசியா சென்றார்.

நேற்று இருநாட்டு பிரதமர்களும் சந்தித்துபேசினர். அப்போது இம்ரான் கானிடம் பாமாயில் தொடர்பாக தான் பேசியபோது, அதிகளவில் பாமாயில் இறக்குமதி செய்வதாக பாகிஸ்தான் சுட்டிக்காட்டியதாகவும் அவர் சொன்னார்.

“காஷ்மீர் பிரச்சினையில் பாகிஸ்தானுக்கு ஆதரவாக மலேசியா பேசியதால், பாமாயில் இறக்குமதிக்குக் கட்டுப்பாடு விதித்து மிரட்டியது இந்தியா.

“அதை ஈடுகட்டும் வகையில் பாகிஸ்தான் தன்னால் இயன்றதைச் செய்யும்,” என்று இருநாட்டு பிரதமர்களும் கூட்டாக நடத்திய செய்தியாளர் சந்திப்பில் பேசிய இம்ரான் கான் சொன்னார்.

மலேசியாவில் இருந்து கடந்தாண்டு பாகிஸ்தான் 1.1 மில்லியன் டன்னும் இந்தியா 4.4 மில்லியன் டன் பாமாயிலும் வாங்கியதாகக் கூறுகிறது மலேசியாவின் பாமாயில் மன்றத்தின் புள்ளிவிவரங்கள்.

இஸ்லாம் சமயத்தின் நேர்மறை கூறுகளை ஒளிபரப்பவும் இளம் முஸ்லிம்களுக்கான நிகழ்ச்சிகளை உருவாக்கவும் மலேசியாவும் பாகிஸ்தானும் ஒரு கூட்டு ஊடகத் திட்டத்தில் செயல்பட்டு வருவதாகவும் இம்ரான் கான் கூறினார்.


எம்எச்17: விசாரணை தொடங்குகிறது

ஆம்ஸ்டர்டாம்: மலேசிய ஏர்லைன்ஸ் விமானமான எம்எச்17 சுட்டு வீழ்த்தப்பட்ட சம்பவம் தொடர்பில், சந்தேக நபர்கள் நால்வர் மீதான வழக்கு விசாரணை நெதர்லாந்து தலைநகர் ஆம்ஸ்டர்டாமில் தொடங்கவிருந்தது.

2014ஆம் ஆண்டு ஜூலை 17ஆம் தேதி உக்ரேனில் அந்த பயணிகள் விமானம் சுட்டு வீழ்த்தப்பட்டது. ஐந்தரை ஆண்டுகள் கழித்து அந்தச் சம்பவம் தொடர்பான விசாரணை தொடங்குகிறது.

இதில் சம்பந்தப்பட்ட அந்தச் சந்தேக நபர்களில் ரஷ்யாவைச் சேர்ந்த மூவரும் உக்ரேனியர் ஒருவரும் அடங்குவர். எம்எச்17 விமானத்தைச் சுட்டு வீழ்த்த பயன்படுத்தப்பட்ட ரஷ்ய ஏவுகணைக்கு அந்த நால்வரும் ஏற்பாடு செய்திருந்ததாக அரசாங்க தரப்பு வழக்கறிஞர்கள் வாதிட்டனர்.

சம்பவம் நிகழ்ந்த அந்த நாளில், ஆம்ஸ்டர்டாம் நகரிலிருந்து மலேசியத் தலைநகர் கோலாலம்பூருக்கு எம்எச்17 விமானம் பறந்துகொண்டிருந்தது. உக்ரேனிய எல்லையில் அந்த விமானம் சுட்டு வீழ்த்தப்பட்டதை அடுத்து, அதிலிருந்த 298 பேரும் உயிரிழந்தனர்.

இந்தச் சம்பவத்தில் தனக்கு எவ்வித சம்பந்தமும் இல்லை என ரஷ்யா கூறி வருகிறது.

இந்த விவகாரம் தொடர்பில், நெதர்லாந்து வழிநடத்தும் அனைத்துலகக் கூட்டு விசாரணைக் குழு ஒன்று, பல ஆண்டுகளாக ஆதாரங்களைச் சேகரித்து வந்தது. அதைத் தொடர்ந்து இதில் சம்பந்தப்பட்ட சந்தேக நபர்கள் நால்வருக்கும் கடந்த ஆண்டு கைதாணை பிறப்பிக்கப்பட்டது.

இந்தச் சம்பவத்திற்கும் தங்களுக்கு எந்தவித சம்பந்தமும் இல்லை என அந்த நால்வரில் ஒருவரான இகோர் கிர்கின் கூறியுள்ளார். இதன் தொடர்பில் கருத்து கேட்க மற்ற மூன்று சந்தேக நபர்களையும் தொடர்புகொள்ள முடியவில்லை.

இந்தச் சம்பவம் தொடர்பான விசாரணையில் பங்கேற்கும் நாடுகளான உக்ரேன், நெதர்லாந்து, ஆஸ்திரேலியா, மலேசியா, பெல்ஜியம் ஆகியவை, நெதர்லாந்தில் வழக்கு விசாரணையை நடத்த 2017ஆம் ஆண்டில் ஒப்புக்கொண்டன.

இந்நிலையில், எம்எச்17 விமானம் சுட்டு வீழ்த்தப்பட்ட வழக்கில் இந்தச் சந்தேக நபர்கள் நால்வரும் முதற்கட்ட குற்றச்சாட்டுகளை எதிர்நோக்குவதாக அரசாங்கத் தரப்பு வழக்கறிஞர்கள் கூறியுள்ளனர்.

அந்த நபர்கள் தற்போது ரஷ்யாவில் இருப்பதாக நம்பப்படுகிறது. காணொளிவழி அவர்கள் வழக்கு விசாரணைக்கு உட்படுத்தப்படுவர் எனக் கூறப்படுகிறது. இச்சம்பவத்தில் உயிரிழந்தவர்களின் குடும்பத்தார் விசாரணையில் பங்கேற்பர் என எதிர்பார்க்கப்படுகிறது.

ஆரம்பகட்ட வழக்கு விசாரணை இரு வாரங்களுக்கு நடைபெறும் எனச் சொல்லப்படுகிறது.

குற்றம் நிரூபிக்கப்பட்டால், அந்த ஆடவர்கள் நால்வருக்கும் ஆயுள் தண்டனை விதிக்கப்படலாம்.

எனினும், இந்த விவகாரத்தில் தனது நாட்டு குடிமக்களை ரஷ்யா நாடு கடத்தாது என்று கூறப்படுகிறது.


மலேசிய கோயிலில் திருமணம்;  போலிசார் விசாரணை

செர்டாங்: மலேசியாவில் உள்ள இந்துக் கோயில் ஒன்றில் திருமணம் நடைபெற்றதாகக் கூறப்படுவது குறித்து போலிசார் விசாரணை மேற்கொண்டுள்ளனர்.

கொரோனா கிருமிப் பரவலைத் தடுப்பதற்காக பல்வேறு கட்டுப்பாடு கள் நடப்பில் உள்ள நிலையில் விதிமுறைகளை மீறி அந்தத் திருமணம் நடைெபற்றதாகக் கூறப்படுகிறது. இருபது முதல் முப்பது பேர் வரை பங்கேற்ற திருமண நிகழ்வை ஆரம்பத்தில் மறுத்த கோயில் நிர்வாகிகள் பின்னர் ஒப்புக் கொண்டதாக செர்டாங் உதவி போலிஸ் ஆணையர் இஸ்மாடி போர்ஹான் தெரிவித்தார். சென்ற ஞாயிற்றுக் கிழமை காலை 8.00 மணியிலிருந்து 10.00 மணி வரையில் திரு மணம் நடைபெற்றுள்ளது.

மறுநாள் திங்கட்கிழமை அன்று தாமான் செர்டாங் ராயாவில் உள்ள கோயிலுக்குச் சென்ற போலிஸ் ஆய்வாளர் ஒருவர் நிர்வாகிகளிடம் விசாரணை நடத்தியதாகவும் அவர் சொன்னார். “தொற்றுநோய் கட்டுப்பாட்டுத் தடுப்புச் சட்டத்தின் கீழ் இந்தச் சம்பவத்தை விசாரித்து வருகிறோம். இதில் தொடர்புடையவர்களையும் தேடி வருகிறோம்.

சம்பவத்தைப் பற்றி 41 வயது ஆடவர் ஒருவர் தகவல் கொடுத்ததால் திருமண விவகாரம் வெளிச்சத்துக்கு வந்தது,” என்று அவர் மேலும் சொன்னார்.

நாடு முழுவதும் கொரோனா கிருமி பாதிப்பு இல்லாத பச்சை நிற வட்டாரத்தில் உள்ள 84 கோயில்களும் ஜூன் 10ஆம் தேதியிலிருந்து வெள்ளிக் கிழமைகளிலும் சனிக்கிழமைகளிலும் வழிபாட்டுக்குத் திறக்கலாம் என்று கடந்த சனிக்கிழமை மலேசிய இந்து சங்கம் அறிவித்திருந்தது.

என்றாலும் அடுத்த அறிவிப்பு வரும் வரை திருமணம் போன்ற நிகழ்வுகள் நடத்த அனுமதியில்லை என்றும் அது வலியுறுத்தியிருந் தது.


அஸ்மின் அலி புதிய கட்சி  அமைக்க இருப்பதாக தகவல்

கோலாலம்பூர்: மலேசியப் பொருளியலுக்கான மூத்த அமைச்சரான திரு அஸ்மின் அலியும் அவரது ஆதரவாளர்களும் புதிதாக அமைக்கப்பட இருக்கும் அரசியல் கட்சியில் இணையவிருப்பதாக எதிர்பார்க்கப்படுகிறது.

புதிய கட்சிக்கு 55 வயது திரு அஸ்மின் அலி தலைமை தாங்குவார் என்று நம்பப்படுகிறது. பல ஆண்டுகளாக கெஅடிலான் கட்சித் தலைவர் திரு அன்வார் இப்ராஹிமுடன் இருந்த கருத்து வேறுபாடு காரணமாக திரு அஸ்மின் அக்கட்சியிலிருந்து விலகினார். அவருடன் 10 நாடாளுமன்ற உறுப்பினர்களும் கெஅடிலான் கட்சியிலிருந்து விலகினர்.

திரு அஸ்மின் கெஅடிலான் கட்சியின் துணைத் தலைவராக இருந்தவர் என்பது குறிப்பிடத்தக்கது.

புதிய கட்சியைப் பதிவு செய்வதில் திரு அஸ்மினுக்குச் சிறு பிரச்சினை ஏற்பட்டிருப்பதாக தி ஸ்டார் நாளிதழின் இணையப்பக்கத்தில் தெரிவிக்கப்பட்டது.

திரு முகைதீன் தலைமையிலான பெர்சத்து கட்சியில் இணைய சமர்ப்பிக்கப்பட்டுள்ள தங்களது விண்ணப்பங்கள் இன்னும் நிலுவையில் இருப்பதால் புதிய கட்சியை அமைக்க முடிவு செய்துள்ளதாக திரு அஸ்மின் தெரிவித்துள்ளார்.


மலேசியாவின் 4 மாநிலங்களில் கட்டுப்பாடுகள் தளர்வு

கொவிட்-19 கிருமித்தொற்றை முறியடிக்கும் நோக்கில் செயல்படுத்தப்பட்டுள்ள நிபந்தனையுடனான நடமாட்டக் கட்டுப்பாட்டு ஆணையை நான்கு மாநிலங்களில் மலேசியா தளர்த்தவிருக்கிறது.

ஜோகூர், கெடா, மலாக்கா, திரங்கானு ஆகிய அந்த மாநிலங்களில் நாளை முதல் கட்டுப்பாடுகள் தளர்த்தப்படுகின்றன. முன்னதாக டிசம்பர் 6ஆம் தேதி வரை கட்டுப்பாடுகள் செயல்படும் என அறிவிக்கப்பட்டிருந்தது.

அதே சமயம் கிளந்தான் மாநிலத்தில் முடக்கநிலை அறிவிக்கப்படுகிறது.

அம்மாநிலத்தின் குறிப்பிட்ட பகுதிகளில் உள்ள அனைத்து வெளிநாட்டு ஊழியர்களும் கொவிட்-19 பரிசோதனையை அவசியம் செய்யவேண்டும் என்றும் கட்டளையிடப்பட்டுள்ளது.

அங்கு வேகமாகப் பரவிவரும் நோயால் இந்தக் கட்டுப்பாடு இன்று முதல் செயல்படும் என்று மூத்த அமைச்சர் இஸ்மாயில் சப்ரி யாகோப் தெரிவித்துள்ளார்.

இம்மாதம் 9ஆம் தேதி நிபந்தனையுடனான நடமாட்டக் கட்டுப்பாட்டு ஆணையை மலேசியாவின் 13 மாநிலங்களில் ஒன்பதில் செயல்படுத்தியது.

தலைநகர் கோலாலம்பூர் உட்பட பல மாநிலங்களில் வெளிநாட்டு ஊழியர்கள் கொவிட்-19 பரிசோதனைகளுக்குச் செல்வது கட்டாயமாக்கப்பட்டுள்ளது.


மலேசியாவில் பிறந்த பூப்பந்து வீரருக்கு மரணப் படுக்கையில் திருமணம்; 9 நாள்களில் ‘கொண்டுபோனது’ கொவிட்-19

மலேசியாவில் பிறந்த அனைத்துலக முன்னாள் பூப்பந்து விளையாட்டாளரும் பயிற்றுவிப்பாளருமான பென்னி காவ், 85, கொரோனா தொற்றால் லண்டனில் உள்ள கிங்ஸ்டன் மருத்துவமனையில் உயிரிழந்தார்.

அவரது மரணத்துக்கு 9 நாட்களுக்கு முன்புதான் அவரது 25 வயது தோழியான ஜூலியா காக்ஸ், 66, என்பவரைத் திருமணம் செய்துகொண்டார்.

அவர் சிகிச்சைக்காக அனுமதிக்கப்பட்டிருந்த மருத்துவமனையில்தான் அவரது திருமணமும் நடைபெற்றது.

ஜூலியா காக்சின் மகள்களான எலேனார் காக்ஸ், 34, எம்மா பெர்ஹாம், 38 ஆகியோரின் முன்னிலையில் இந்தத் திருமணம் நடைபெற்றது.

பினாங்கில் பிறந்த பென்னி எனப்படும் கா பெங் இயம், ஒரு முறை தாமஸ் கோப்பைப் போட்டியில் மலேசியாவைப் பிரதிநிதித்தார்.

லண்டன் பல்கலைக்கழகத்தில் படிப்பதற்காக 1962ஆம் ஆண்டில் அவர் இங்கிலாந்துக்குச் சென்றார்.

இவ்வாண்டு ஜனவரி 2ஆம் தேதி கிங்ஸ்டன் மருத்துவமனைக்கு பென்னி அழைத்துச் செல்லப்பட்டார். அங்கு அவருக்கு கொவிட்-19 தொற்று உறுதி செய்யப்பட்டது. கடந்த மாதம் 17ஆம் தேதி அவர் உயிரிழந்தார்.

குயில்ஃபோர்டு மருத்துவமனையில் பணிபுரிந்த ஜூலியா, ஏற்கெனவே தடுப்பூசி போட்டுக்கொண்டிருந்ததால் அவருக்கு தொற்று ஏற்படவில்லை.

மருத்துவமனையில் அனுமதிக்கப்பட்ட திரு பென்னி, தொற்றிலிருந்து மீண்டு வீடு திரும்புவாரா என்பது சந்தேகத்துக்கிடமானதை அடுத்து, சுமார் 25 ஆண்டுகளாக சேர்ந்து வாழ்ந்த இருவருக்கும் திருமணம் செய்து வைக்க முடிவு செய்ததாகக் கூறினார் எலேனார்.

பல சமயங்களில் திருமணம் செய்துகொள்வது பற்றி இருவரும் பேசினாலும் அதனைச் செயல்படுத்தவில்லை என்று கூறப்பட்டது.

ஒன்பதாவது வயதிலிருந்து பென்னியிடம் பூப்பந்தாட்டம் கற்றுக்கொண்ட எலேனார், பின்னர் இங்கிலாந்தின் தேசிய விளையாட்டாளரானார்.

கொரோனா தொற்று காரணமாக அசாதாரணமான சூழல்களில் மட்டுமே திருமணத்துக்கு அனுமதி அளிக்கப்பட்டு வருகிறது. இந்நிலையில், இவர்களது திருமணம் முடிவான 24 மணி நேரத்தில் கிங்ஸ்டன் மருத்துவமனையின் சுகாதாரப் பணியாளர்கள் மருத்துவமனையின் ஓர் அறையை பலூன்களால் அலங்கரித்ததுடன் திருமணத்துக்காக கேக் ஒன்றையும் ஏற்பாடு செய்தனர்.

முகக்கவசங்களுடன் அந்த அறைக்கு மணமக்கள் அழைத்து வரப்பட்டனர். மணமகளின் கையைப் பிடித்த வண்ணம் திருமண உறுதிமொழியை எடுத்துக்கொண்ட திரு பென்னி, திருமணச் சான்றிதழிலும் கையொப்பமிட்டார்.

ஜனவரி 8, காலை 11.30 மணியளவில் இருவருக்கும் திருமணம் நடைபெற்றது.

அப்போது சுமார் 60 வயதான திரு பென்னியின் வாழ்க்கை பெரிதும் மாறியது.

பென்னி - ஜூலியா தம்பதியருக்கு 3 மகள்கள், நான்கு பேரப்பிள்ளைகள் இருக்கின்றனர்; இருவருக்கும் இது இரண்டாவது திருமணம் என்பது குறிப்பிடத்தக்கது.


ஜோகூர் பாருவில் சூடுபிடிக்கும் மின்-சிகரெட் வர்த்தகம்

சிங்கப்பூருக்கும் மலேசியாவுக்கும் இடையிலான எல்லைகள் மீண்டும் திறக்கப்பட்டுள்ள நிலையில் ‘வேப்’ என்றழைக்கப்படும் மின்-சிகரெட்டுகளின் வர்த்தகம் ஜோகூர் பாருவில் சூடுபிடித்துள்ளது.

 சிங்கப்பூரில் இருந்து ஜோகூர் பாரு செல்லும் பல சிங்கப்பூரர்கள் முதலில் பெட்ரோல் நிலையத்துக்கும் அதையடுத்து மின்-சிகரெட் விற்கப்படும் கடைகளுக்கும் செல்வதாகக் கூறப்பட்டுள்ளது.

இம்மாதம் 15ஆம் தேதி நள்ளிரவுக்குப் பின் சிங்கப்பூரர்கள் சிலர் இவ்வாறு மின்-சிகரெட் வாங்குவதைக் காணமுடிந்ததாக ஸ்ட்ரெய்ட்ஸ் டைம்ஸ் தெரிவித்தது.

 சிங்கப்பூரில் 2018ஆம் ஆண்டு மின்-சிகரெட்டுகளைப் பயன்படுத்துவதற்கும் விற்பனை செய்வதற்கும் தடை விதிக்கப்பட்டது.


அமெரிக்க டாலருக்கு நிகரான ரிங்கிட்டின் மதிப்பு அதலபாதாளத்திற்குச் செல்லக்கூடும்

அடுத்த ஆறு மாதங்களில் அமெரிக்க டாலருக்கு நிகரான மலேசிய ரிங்கிட்டின் மதிப்பு அதலபாதாளத்திற்குச் செல்லக்கூடும். ஒரு டாலருக்கு நிகரான ரிங்கிட்டின் மதிப்பு 5.00ஐ எட்டக்கூடும்.

அமெரிக்க மத்திய வங்கி அதன் வட்டி விகிதங்களை உயர்த்திவரும் வேளையில், அமெரிக்க நாணயத்தின் மதிப்பு கணிசமாகக் கூடியுள்ளதே இதற்குக் காரணம். பணவீக்கமும் தொடர்ந்து அதிகமாக இருந்து வருவதும் மற்றொரு காரணம்.

வட்டி விகிதங்கள் குறித்து அமெரிக்க மத்திய வங்கி புதன்கிழமை (நவம்பர் 2) முடிவெடுக்கவுள்ள நிலையில், டாலருக்கு நிகராக ரிங்கிட்டின் மதிப்பு செவ்வாய்க்கிழமை 4.73 ஆக உள்ளது.

இந்த வாரம், அமெரிக்க மத்திய வங்கி அதன் வட்டி விகிதங்களை 0.75 விழுக்காட்டுப் புள்ளி உயர்த்தும் என பொருளியல் நிபுணர்கள் எதிர்பார்க்கின்றனர். பணவீக்கத்தைக் கட்டுப்படுத்த அமெரிக்க மத்திய வங்கி இந்த நடவடிக்கையை மேற்கொண்டு வருகிறது.

வட்டி விகிதங்கள் தொடர்ந்து உயர்த்தப்பட்டால் அமெரிக்க நாணயம் மேலும் வலுவடையும். 2000க்குப் பிறகு, பிரதான நாணயங்கள் பலவற்றுக்கு எதிராக அமெரிக்க டாலர் தற்போது ஆக வலுவான நிலையில் உள்ளது.

இந்த ஆண்டு தொடங்கியதிலிருந்து இதுவரை ரிங்கிட்டிற்கு நிகரான அமெரிக்க டாலரின் மதிப்பு ஏறத்தாழ 13.7 விழுக்காடு கூடியுள்ளது.